ועדת ביטחון הפנים, כנסת 24, פרוטוקול מספר 19, 2021-11-08 10:06

מירב בן ארי: אני אגיד בשתי דקות ואני אעביר את הזכות לנציגי המשרדים שהגיעו לכאן וחשוב לנו מאוד שתשמעו אותם ואת התכנית.

מירב בן ארי: אנחנו מלווים בוועדה את התכנית למיגור הפשיעה בחברה הערבית מהיום שהוועדה הזאת התכנסה וכמובן מהרגע שהממשלה לקחה את זה כתכנית לאומית.

מירב בן ארי: אנחנו רואים בהתגייסות של המשרדים הרלוונטיים בעצם כקלף המנצח לאירוע הזה של הפשיעה.

מירב בן ארי: ברור לי שזה לא רק אירוע של המשרד לבטחון פנים, אמנם המתכלל הוא סגן בט"פ, ותיכף סגלוביץ' גם יגיד מילה, אבל אני בטוחה שהוא יסכים איתי שהאירוע הוא אירוע שהוא רב זרועות של כמה משרדים ששותפים יחד כדי להילחם בפשיעה.

מירב בן ארי: רק ככה, באמצעות שילוב של כל הגורמים הרלוונטיים, נצליח להילחם בתופעה הזאת שמאיימת על החברה הישראלית כולה.

מירב בן ארי: לכן זימנתי לדיון את נציגי המשרדים, יש לנו כאן את מנכ"לי המשרדים שידברו וכמובן ניצב ג'מאל חכרוש מהמשטרה שגם יתייחס.

מירב בן ארי: אני לא ארבה במילים, אני רוצה לתת לסגלוביץ' ולתומר לוטן מהמשרד לבט"פ, סגן השר והמנכ"ל, לאחר מכן מנכ"לי המשרדים ולאחר מכן התייחסות של חברי הכנסת.

מירב בן ארי: אז אולי אפילו אעשה קצת פינג-פונג, אבל קודם כל המשרד לבט"פ.

מירב בן ארי: בבקשה אדוני סגן השר סגלוביץ'.

יואב סגלוביץ': אני אגיד ממש כמה מילים קצרות בהתחלה.

יואב סגלוביץ': אנחנו מדברים על תכנית 549, אבל אני אגיד משפט אחד על תכנית 550 שגם היא תכנית חומש גדולה שבאה למעשה לתת את כל הסיפור התשתיתי של מניעת הפשיעה ברמת העומק שלה.

יואב סגלוביץ': לא דנים בה היום, היום דנים בתכנית 549 שמורכבת מעבודה משותפת של כלל משרדי הממשלה, אני אגיד כמה מילים לקראת סיום ונמצאים פה המנכ"לים של המשרדים ולדעתי יותר נכון להציג את התכנית בפירוט של המנכ"לים, קודם כל לדעתי מנכ"ל לבטחון פנים תומר לוטן, ואני בסוף אומר כמה מילים כלליות לגבי הראייה הכוללת של כל הסיפור.

יואב סגלוביץ': תודה.

מירב בן ארי: תודה רבה.

מירב בן ארי: בבקשה אדוני מנכ"ל משרד לבטחון פנים תומר לוטן.

תומר לוטן: תודה.

תומר לוטן: שלום ובוקר טוב גבירתי היו"ר, חברי הכנסת וכולם.

תומר לוטן: כפי שנאמר, אנחנו בעצם החל מלפני שבועיים פחות או יותר וכמובן ביתר שאת אחרי העברת תקציב המדינה עברנו באופן רשמי למוד של יישום, מוד של ביצוע וזה כרגע המיקוד שלנו.

תומר לוטן: אנחנו הצגנו בוועדה הזו לפני כחודש את עיקרי התכנית, את הערוצים המרכזיים שקיימים בה.

תומר לוטן: לטובת אלה שאולי לא היו אני אגיד אולי בשתי מילים, היו"ר, את המרכיבים העיקריים שנמצאים בתכנית מבלי לפרט יותר מדי.

תומר לוטן: המרכיב הראשון והמרכזי הוא הגברת הנוכחות ברחוב הערבי, זה מתבטא בעיקר בנושא של עיבוי תחנות, מבצעי אכיפה, תכנית ה-safe city שמתוכננת לערים המעורבות, כשהביטוי שלה הוא יותר נוכחות של שוטרים בשורה ארוכה מאוד של מוקדים, אני מזכיר שבמהלך 2022 אנחנו אמורים לטובת התכנית של החברה הערבית בלבד לגייס כ-800 שוטרים מפוזרים על ספקטרום של נושאים שקשור במאבק בפשיעה.

תומר לוטן: אלמנט נוסף לנושאים שקשורים למאבק בפשיעה המאורגנת בפזורה, בין היתר בכל מה שקשור לפשיעה הכלכלית, כל מה שקשור לתהליכים של הגנה על עדים, הקרסת ארגונים מבפנים, מערך המודיעין והחקירות וכמובן כל האירוע של מסלול בטוח שאני מניח שהסגן יתייחס אליו בהמשך.

תומר לוטן: התכנית הזאת משלבת אתגרים נוספים כמו אלימות כנגד נשים וכמובן נושאים של עבריינות כביש, בעיקר בדרום.

תומר לוטן: פרק מאוד גדול בנושא של אמל"ח, גם איסוף, גם חקיקה ואפרט על זה בהמשך, וגם אוסף די רחב של פעולות רכות בפן הקהילתי, בפן הרשותי, בפן המוניציפלי, גם אליהם אתייחס אולי בהמשך בשאלות שיעלו.

תומר לוטן: כרגע, אם אצטרך לסכם את הנקודה שבה אנחנו נמצאים ממש בימים האלה, גבירתי היו"ר, אנחנו עסוקים במימוש של הצירים העיקריים: 1.

תומר לוטן: גיוס 800 השוטרים והפיזור שלהם על פי התכנית.

תומר לוטן: 2.

תומר לוטן: התנעה של ה-safe city, בשתי הערים לוד ועכו, ונמצא כאן ראש העיר שבוודאי יתייחס לזה בהמשך.

תומר לוטן: 3.

תומר לוטן: מיקוד בנושא של חברות השמירה, חקיקה מאוד גדולה שאנחנו מצפים להביא לוועדה בקרוב, נושא שקשור באופן ישיר לנושא של סחיטת דמי חסות והמעטפת שעוטפת את כל העולם של דמי החסות, 4.

תומר לוטן: הנושא של ה-air soft, הסיפור של הנשקים המוסבים שאנחנו גם בהם מבצעים מהלך חקיקתי ומהלך הסדרתי גדול.

תומר לוטן: 5.

תומר לוטן: הנושא של השיטור העירוני, בשורה ארוכה של ישובים ערביים שעד עכשיו השיטור העירוני לא היה חלק מהם, אנחנו שוחחנו על זה לא מעט בוועדה בעבר, אנחנו מעדכנים קריטריונים וצפויים להביא החלטת ממשלה בקרוב שתאפשר כניסה רחבה יותר של שיטור עירוני לישובים במגזר הערבי ומוסיפים גם מודל נוסף שעד עכשיו לא היה קיים ונקרא שיטור מועצתי, מודל שיטורי שנועד בעיקר לפשיעה חקלאית ופותח במשרד לבטחון פנים בעבר, והיה תקוע בגלל בעיות תקציב ובעיות חקיקה וכעת יוצא לדרך.

תומר לוטן: אנחנו הולכים להתניע את המודל היישובי, הפעולה באוסף של עבודה קהילתית מול ראשי ערים במודל שאנחנו מפתחים ויתחיל בפיילוט בשבע ערים, ובנוסף לכל הדברים האלה יש סדרה מאוד מאוד ארוכה, גבירתי היו"ר, של שותפויות בין משרדיות שקמות על המון נושאים.

תומר לוטן: אתן לך שתי דוגמאות מעניינות, זיקוקים, זה נושא ש- - -

מירב בן ארי: כן.

מירב בן ארי: שמעתי על זה בצפון.

תומר לוטן: זה נושא שאנחנו פוגשים אותו בהפרות סדר וצריך חיבור של משרד הכלכלה ומשרד המשפטים וכמובן משרד הבט"פ, צוות משותף קם על הדבר הזה.

תומר לוטן: הרשות להגנת עדים והתאמה שלה לנושא של הפשיעה בחברה הערבית, קם צוות משותף שאמור להקים את הרשות הזאת.

תומר לוטן: מי שעוקב אחרי החלטת הממשלה 549 מוצא בה סדרה מאוד ארוכה של מכניזמים כאלה, של כל מיני צוותים ייחודיים שקמים לתפוס נושא ולטפל בו, לתפוס נושא ולטפל בו, כל הצוותים האלה קמים עכשיו ומתחילים את העבודה שלהם.

תומר לוטן: אז זה אחד הדברים שהזכרתי קודם וכל יתר הדברים שמופיעים בהחלטת הממשלה, זה כרגע המיקוד שלנו.

תומר לוטן: משפט אחרון, בעוד כארבעה שבועות למיטב זכרוני, אנחנו צפויים להעביר בממשלה את המדדים המשלימים לתכנית 549, זה נושא שגם עלה פה בחלק מהשאלות של חברי הכנסת.

תומר לוטן: אנחנו מפתחים ביחד עם משרד המשפטים, שותפים מאוד קרובים שלנו, ומשרד ראש הממשלה, סדרה של מדדי הצלחה לתכנית גם בנושא של פיענוח, גם בנושא של אמון, גם בנושא של דיווח גם בנושא של פשיעה חמורה, המדדים האלה יובאו להחלטת ממשלה ויהיו בעצם האורים והתומים שלנו לשנים הקרובות כדי לבחון את מגמות ההצלחה שלנו.

תומר לוטן: אז אחרי שהמדדים האלה יפותחו אני מניח שגם נוכל לקיים עליהם דיון כאן.

תומר לוטן: זה היה ממש הספתח, כל שאלה שתעלה אנחנו כאן כדי לענות עליה.

תומר לוטן: תודה.

מירב בן ארי: תודה רבה.

מירב בן ארי: אני רוצה לשמוע את משרד ראש הממשלה.

מירב בן ארי: רועי דרור בבקשה אדוני.

רועי דרור: בוקר טוב לכולם.

רועי דרור: תיכף נקפוץ למצגת אבל בגדול אני אגיד שאנחנו מתבססים על החלטה 549, ההחלטה היא החלטה בין-משרדית מקיפה.

רועי דרור: אני אחזור על מטרות התכנית, זה יישום של דו"ח המנכ"לים מהממשלה הקודמת וההרחבה שלו, אז אם נוכל לחזור על המטרות.

רועי דרור: אני פשוט רוצה שנהיה מיושרים עליהם.

רועי דרור: 1.

רועי דרור: זה פירוק ארגוני הפשיעה, הפחתת תופעות פשיעה בחברה הערבית והפחתת האמצעים הכלכליים העומדים לטובת ארגוני הפשיעה.

רועי דרור: הדבר השני זה העלאת תחושת הבטחון האישי של אזרחי ישראל בכלל ושל תושבי הנגב בפרט, 3.

רועי דרור: הקטנה משמעותית של מספר כלי הנשק המוחזקים באופן בלתי חוקי בידי האזרחים בחברה הערבית.

רועי דרור: אנחנו רוצים שהציבור הערבי יביע אמון במערכת אכיפת החוק, לנוכח הפעילות שלו ברחוב הערבי, שיוגברו שיתופי הפעולה עם הנציגים מהחברה הערבית שמלווים את היישום של התכנית, המטרה שלנו היא לתת מענה לאזרחים נורמטיביים באירוע של הפשיעה, לרבות ראשי רשויות מקומיות ובערים המעורבות.

רועי דרור: אני רואה פה את ראש העיר.

רועי דרור: ואני אגיד, תיכף משרדי הממשלה יתייחסו לזה, חלק ניכר מהתכנית הוא חיזוק מערכת - - - נעבור לשקף הבא.

רועי דרור: בעצם התכנית שאושרה בממשלה לצד יישום של מסלול בטוח שסגן השר ירחיב עליו, אנחנו 1.

רועי דרור: מוודאים שהנושא עולה בסדר העדיפות הלאומי והמשרדי על פני משימות אחרות באופן מיידי.

רועי דרור: מנכ"ל משרד הבט"פ דיבר על מדדי תוצאה, יש כבר מדדים שאושרו בתוך החלטת הממשלה למנגנונים, בנוסף יפורסמו מדדים משותפים לכלל התכנית כדי שנבחן את ההתקדמות ואת ההצלחה.

רועי דרור: אני אגיד שההחלטה ארוכה אבל המשמעות שלה היא שכל רצף האכיפה יטופל.

רועי דרור: מהסוף, הנהלת בתי המשפט והרשות לשיקום האסיר וגם בהתחלה בפיענוחים.

רועי דרור: ההחלטה מפרטת את כל היעדים המשותפים לרבות מבצעי אכיפה משותפים ושגרות עבודה משותפות.

רועי דרור: כלומר יש פה שינוי במנגנון של העבודה, ואני בטוח שסגן השר ירחיב על זה.

רועי דרור: מערכת האכיפה פה נדרשת לתיאום מרבי בכל האמצעים העומדים לרשותה וההחלטה באמת מפרטת את כל הנושאים האלה.

רועי דרור: אני אתן למנכ"לים להציג את הפירוט.

רועי דרור: השקף הבא, אני אגיד שתי מילים לגבי נושאים נוספים שנמצאים בהחלטה שהם יותר רב-שנתיים.

רועי דרור: לצד הדברים הפשוטים יש בהחלטה ובהחלטה 550, התמודדות עם סוגיות עומק שנוגעות למחוללי פשיעה בחברה הערבית שנמצאים בדו"ח המנכ"לים שאושר.

רועי דרור: בין היתר אנחנו מדברים על התמודדות עם סוגיית המכרזים.

רועי דרור: אנחנו מדברים על מערכי תביעה רציפים, גם מקומיים וגם עירוניים, מתוך מטרה לתת מענה גם לסוגיות עומק בחברה הערבית שהן רלוונטיות שיגרמו בסופו של דבר לדעיכה של הפשיעה גם לטווח הארוך, ואני אגיד שהמטרה שלנו פה היא לדבר על התכנית באופן ישיר ורציף, כלומר לא איזה פיק אחד של מאמץ ואחרי זה די, ואנחנו מבחינתנו רואים בנושא הזה נושא רב שנתי שכלל הממשלה מחויבת לו, ואני פשוט אתן לכלל המשרדים להציג את התכנית שלהם, ואם יהיו שאלות אשמח לענות.

מירב בן ארי: תודה רבה רועי.

מירב בן ארי: אנחנו עוברים למנכ"ל משרד המשפטים דוידי.

מירב בן ארי: בבקשה.

ערן דוידי: בוקר טוב לכולם.

ערן דוידי: אני אציג בקצרה את שלוש הרגליים שלנו בכל מה שקשור לפשיעה במגזר הערבי.

ערן דוידי: אני אתחיל קודם כל ברגל הראשונה שזו רגל האכיפה.

ערן דוידי: כולנו מכירים את האכיפה הפלילית הקלאסית, גם שם בשיתוף המשרד לבט"פ ולמשטרה שמנו יעדים מדידים לעצמנו כדי לראות לאן אנחנו מגיעים בכל הנושא של הפענוחים של עבירות נשק ולא רק נשק, נושא שני, אכיפה אזרחית משולבת, שמנו למטרה 70 שולחנות עגולים של היחידה לאכיפה אזרחית, פרקליטות המדינה האזרחית, בעצם 70 מבצעים יזומים, שולחנות עגולים של היחידה הכלכלית שלנו יחד עם רשות המסים, יחד עם רמ"י, יחד עם הרשויות המקומיות, באופן יזום על פי יעדים שנקבע מראש.

ערן דוידי: בכל מה שקשור לאכיפה כלכלית, גם כאן זרוע מאוד חשובה, שהיתרון הגדול שלה הוא שצריך פה פחות ראיות והפידבק הוא נורא מיידי, בעיקר של הרשות לאיסור הלבנת הון אבל לא רק היא, ואני חושב שזו נקודת מפתח בכל המאבק הזה, כי אנחנו יודעים שהארגונים האלה, בעיקר ארגוני הפשיעה, הדבר הגדול אצלם זה הכסף וכשאתה רוצה לייבש אותם חשוב לייבש את הצינורות הכלכליים, אז גם כאן יש לנו יעדים מאוד ברורים לכמות המבצעים שאנחנו דורשים מהיחידות, ואנחנו מתכוונים להיכנס לאכיפה הכלכלית ובעיני זה איזה שהוא game changer מאוד משמעותי, שעד עכשיו לא נכנסנו בו כמעט בכלל בפשיעה במגזר הערבי ובעיני זה דבר שאנחנו שמים עליו דגש.

ערן דוידי: זה האכיפה הכלכלית.

ערן דוידי: נקודה נוספת, אכיפה במרחב הסייבר.

ערן דוידי: גם זה דבר יחסית חדש, מתכוונים לעבות את יחידת הסייבר, הרבה מאוד עסקאות של נשק נעשות בדארק-נט, ולחזק שם את הפרקליטים וגם שם יש לנו יעדים ברורים, כמה מבצעים אנחנו רוצים שיהיו בשנה, כמה מהם מוגדרים כנגד ארגוני פשיעה ולא רק נגד אנשים מקומיים.

ערן דוידי: זה סייבר.

ערן דוידי: דבר אחרון, בנושא של אכיפה, כל הסיפור של ליווי והנחיה של תובעים ברשויות המקומיות של המגזר הלא-יהודי, אנחנו מכירים את זה.

ערן דוידי: יש כ-80 רשויות במגזר הלא-יהודי, ל-50 מהן אין בכלל תובע עירוני, אין בכלל אכיפה, גם שם אנחנו מתכוונים ביחד עם משרד הפנים לחזק את התובעים המקומיים, לגרום לכך שיהיו תובעים מקומיים ובכך אנחנו מקווים לחזק את האכיפה, גם ברשות המקומית ברמה המקומית.

ערן דוידי: עד כאן הייתה סקירה לגבי הזרועות השונים של נושא האכיפה.

ערן דוידי: הרגל השניה זו הרגל היותר רכה, נקרא לה כך, בכל מה שקשור לטיפול ושיקום של המגזר הערבי, כאן אנחנו מתכוונים בכל הנושא של ייצוג חשודים להרחיב ולעבות את הנושא של הסניגוריה הציבורי ושל הסיוע המשפטי.

ערן דוידי: בנושא ייצוג הולם לחשודים ונאשמים כאמור נרחיב את מה שקשור לסניגורים דוברי ערבית כדי באמת לאפשר להם ייצוג הולם.

ערן דוידי: נקודה נוספת, טיפול בקטינים שמעורבים בפשיעה, כדי לנסות להגיע למצב של מניעה יש במשרד המשפטים ביחידה למניעת עבריינות נוער בראשות עו"ד מיכל גולד, גם שם יש לנו אתגרים מאוד גדולים בתוך הנוער של המגזר הזה, ולכן יש לנו כל מיני תכניות ייעודיות שאנחנו רוצים - - -

אמיר אוחנה: אם אפשר גבירתי היו"ר שאלה.

אמיר אוחנה: כבר היום רוב התיקים המתנהלים בבתי המשפט זוכים לייצוג של הסניגוריה הציבורית, כלומר למימון ציבורי.

אמיר אוחנה: אני לא זוכר את המספרים המדויקים אבל זה רוב ברור.

אמיר אוחנה: איך הרחבה של מערך הסניגוריה הציבורית משרת את המטרה שאנחנו מדברים עליה כאן?

ערן דוידי: אמרתי, הרחבה קודם כל של דוברי ערבית.

אמיר אוחנה: יש מחסור בדוברי ערבית?

ערן דוידי: כן.

ערן דוידי: בסנגוריה הציבורית יש מחסור מאוד משמעותי, וגם ההרחבה תהיה בהתאם לאכיפה.

ערן דוידי: כלומר, אם נראה שאין גידול בכלל בכתבי האישום, לא נרחיב.

ערן דוידי: אבל אם נראה שיש הרחבה, אז מדובר על הרחבה של סניגורים דוברי ערבית, כרגע המצב הוא באמת שהתלונות מהמגזר - - -שאין שום נגישות שפתית אל הסניגורים ובעיני זה דבר שצריך לטפל בו.

ערן דוידי: נקודה שלישית, רצף שיקומי.

ערן דוידי: יש לנו צוות חלופות מאסר, רוצים לייצר מה שנקרא לעבריינים במגזר בעבירות היותר קטנות, דברים שהם לא רק מאסר.

ערן דוידי: אנחנו יודעים שמאסר זה לא בהכרח הפתרון, בטח לאנשים שאנחנו רוצים להחזיר אותם לקהילה, אז זה עוד דבר שאנחנו בוחנים, חלופות מאסר.

ערן דוידי: דבר שלישי, הרחבת השימוש בבתי המשפט הקהילתיים.

ערן דוידי: גם, דבר ששר המשפטים עכשיו התחיל בחקיקה כדי לעגן אותם בחוק, רוצים להרחיב אותם, גם בזה אנחנו רואים דבר מרכזי כדי להחזיר אנשים ששוב, לא עשו סטיה משמעותית מהנורמה במדינת ישראל.

ערן דוידי: בתי המשפט האלה בעצם מטרתם היא להחזיר אותם לקהילה כמה שיותר מהר.

ערן דוידי: דבר אחרון, פעילויות קהילתיות שלנו במשרד המשפטים, גם לסניגוריה גם לפרקליטות יש הרבה מאוד פעילות חינוכיות שהם עושים כדי להסביר את החוק בבתי הספר, דבר שאנחנו עושים בצורה מדודה, רוצים להרחיב את זה גם יותר כדי באמת להנגיש ולראות שכולם מכירים את מערכת אכיפת החוק, מה זה אומר כל דבר, עבירות וכולי, כבר מבתי הספר.

ערן דוידי: בגדול אלה הדברים.

ערן דוידי: יש כמובן את כל החקיקה ששר המשפטים מקדם, אם זה הרחבת סמכות חיפוש ללא צו שראינו את זה, אם זה עונשי מינימום גם על החזקת נשק, גם על סחר ויש עוד דברים בקנה, כמו הסיפור של הצ'יינג'ים, כרגע מי שאחראי על האכיפה של הצ'יינג'ים זה הרשות במשרד האוצר שקשורה לשוק ההון, אנחנו רוצים להעביר את זה אלינו, לתת סמכות מקבילה גם ליחידה אצלנו של הלבנת הון ואני חושב שזה יהיה דבר מאוד משמעותי אם נאכוף על הצ'יינג'ים, שם מעברי הכספים מאוד משמעותיים.

ערן דוידי: אנחנו רוצים לייצר גם אצלנו יחידה שתתעסק ותאכוף.

ערן דוידי: בגדול אלה הדברים, אני אשמח להרחיב בהמשך.

מירב בן ארי: אוקיי.

מירב בן ארי: אחרי זה גם נשאל שאלות.

מירב בן ארי: מנכ"לית משרד הרווחה הגב' סיגל מורן.

מירב בן ארי: אני כבר אומרת שאחרי זה ארצה לשמוע את האוצר, פנים וכלכלה.

סיגל מורן: בוקר טוב.

סיגל מורן: אני אגיד בשני הכובעים מכיוון שאנחנו קודם כל משרד הרווחה אבל אנחנו גם אחראים על תכנית החומש בחברה הבדואית בנגב, אז אני אתייחס קודם למשרד הרווחה ואומר שאם ביחס לאחרים התפקיד שלנו בעיקר בתחומי המניעה.

סיגל מורן: לא מספיק לטפל בלהביא יותר שוטרים ולעשות יותר פעולות אכיפה, אנחנו רוצים לעשות גם פעולות שהן פעולות שורש לטווח ארוך ובעצם התכנית של הרווחה בהקשר הזה מתמקדת בארבעה תחומים, אחד בתחום הנוער, אנחנו הולכים להקים ארבעה מיתרים בישובים הערביים, למי שלא מכיר את המיתרים, המסגרות החינוכיות התעסוקתיות, לנוער שנפלט ממערכת החינוך, נוער קצה-קצה, ובתוך זה גם מסגרות שיטפלו בהתמכרויות ובאלימות.

סיגל מורן: אנחנו הולכים להרחיב את תכנית ית"ד, התכנית לשילוב צעירים בסיכון בחברה הערבית, לכל דבר כזה כמובן יש את המדדים ואת היעדים שלו.

סיגל מורן: נושא נוסף שמתקשר וגם יכול להתחבר איך שהוא עם בתי המשפט הקהילתיים, שאנחנו כמובן שותפים גאים לנושא הזה, זה הקמה והרחבה של מרכזי הגישור הקהילתיים שפועלים בישובים הערביים ואנחנו רוצים להרחיב אותם עוד.

סיגל מורן: אנחנו מאמינים שלא רק בהיבט של פתרון קונפליקטים שיכול להוות לעתים כאמור מניעה או טרום אלימות, אלא גם בלימוד השפה, כולל הכנסה של תחומי הגישור לתוך מערכות החינוך, בתוך זה גם הרחבת התכניות לנפגעי עבירה, לקטינים וקליטת עובדים סוציאליים נוספים למיצוי זכויות בישובים הערביים, אני אומרת שוב שהתפקיד שלנו בעניין הזה הוא לנסות לעשות את הפעולות שאחר כך בעתיד אולי יצמצמו את הצורך בכל הפעולות האכיפתיות.

סיגל מורן: הדבר האחרון באמצעות רש"א, רשות שיקום האסיר, מענה לאסירים משוחררים.

סיגל מורן: המטרה שלנו היא כמובן לעשות ככל שאפשר כדי שאסירים שישתחררו מהכלא, לייצר מסלול כזה שיצמצם את הסיכויים שהם יחזרו שוב לכלא.

סיגל מורן: אני אומר שהתכנית המקורית שלנו הייתה תכנית הרבה יותר רחבה והרבה יותר מקיפה, נאלצנו קצת לצמצם אותה בגלל מגבלות התקציב והמצ'ינג, אבל אני חושבת שעדיין יש פה תכנית שהיא מרשימה למדי ומשמעותית.

סיגל מורן: אני אגיד מילה לגבי החברה הבדואית בנגב, שכאמור זה הכובע, המשרה השניה שלי.

סיגל מורן: בעצם בתוך תכנית החומש שאושרה על ידי הממשלה לחברה הערבית יש פרק שמתייחס בהיקף התקציב לחברה הבדואית בנגב ובעצם ניתנו לנו 90 יום על ידי הממשלה, מהיום שהוחלטה תכנית החומש, להגיש את התכנית המפורטת לגבי החברה הבדואית בנגב.

סיגל מורן: אנחנו כמובן עובדים עליה במרץ, ובתוכה אנחנו עובדים גם בשת"פ עם הבט"פ, אנחנו בשיח לגבי איזה חלקים תכנית החומש של החברה הבדואית בנגב תתגבר גם את הפעילות של הבט"פ, ויחד עם זה גם כמובן בהקשרים האחרים כמו שאמרתי, ההקשרים המניעתיים, אנחנו בעצם דרך התכנית הזאת מתכוונים לעשות שוב, להרחיב עוד פעולות שגם ציינתי אותן כאן בחברה הבדואית בנגב.

סיגל מורן: זה פחות או יותר, אני אומרת את זה בכללי מכיוון שהתכנית המפורטת - - -

מירב בן ארי: כשתהיה לך גם את התכנית של החברה הבדואית תציגי אותה פה ביחד עם משרד הבט"פ.

מירב בן ארי: תודה רבה סיגל.

מירב בן ארי: משרד האוצר, תמר בבקשה.

תמר לוי-בונה: אני מאגף תקציבים באוצר.

תמר לוי-בונה: כמו שאמר רועי, החלטת הממשלה הזאת עומדת על 2.4 מיליארד ₪ במסגרת החומש הקרוב והיא כמובן מלווה את החומש הרחב יותר של הפעילות החברתית-כלכלית של החברה הערבית, זה שני חומשים שהולכים יד ביד, אחד מבחינת מתן מעטפת לחברה הערבית בהיבטים חברתיים כלכליים, החומש של 50 מיליארד, וכאן יש חומש בהיבטי אלימות ואכיפה.

תמר לוי-בונה: מה שחשוב בחומש הזה הוא שזה לא רק אכיפה קשה, זה אמנם עיקר החומש, זה 1.5 מיליארד למשטרה יחד עם עוד מעטפת מבחינה אכיפתית למשפטים ולמיסים וכולי, אבל יש כאן גם פעילויות רכות שקשורות במיגור האלימות, כפי שציינה כאן סיגל וגם משרדים אחרים.

מירב בן ארי: מתוך ה-2.4 מיליארד, 1.5 מיליארד לבט"פ והשאר למשרדים האחרים?

תמר לוי-בונה: כן.

תמר לוי-בונה: בתוך המשרדים האחרים יש גם את הבט"פ בכובע האחר שלו של הרשות לבטחון קהילתי, אבל זה כסף רך לכל דבר ועניין, זה כסף לרשויות, לפעילות ונוער וכולי, אז אנחנו מדברים על 1.5 מיליארד למשטרה, לשוטרים, לתחנות, והיתר הולך למשרד הרווחה לתעסוקה, רווחה וכולי, רשות שיקום האסיר.

תמר לוי-בונה: אם תרצו אני יכולה להגיד לכם בקצרה את המשאבים בהמשך.

מירב בן ארי: בסדר גמור.

תמר לוי-בונה: דבר שהיה לנו מאוד חשוב בהחלטת הממשלה הזו, זה שיהיו גם רכיבים של תיעדוף של המשרדים.

תמר לוי-בונה: כלומר החברה הערבית צריכה להיות חלק אינהרנטי, אורגני מתקציב המדינה, היא לא חוץ תקציבית, היא חלק ממה שהמשרדים מקצים, ולכן הם חייבים לתעדף את זה.

תמר לוי-בונה: זה גם עקרון שהיה מוביל בתוך החומש הרחב יותר של הפעילות החברתית-כלכלית וזה העקרון שנחה את החומש הזה, גם משרדים צריכים לתעדף מקרביהם כסף לחברה הערבית וגם יהיה כסף תוספתי שנשמר במסגרת הצעת חוק התקציב למסגרות של ההחלטה הזאת.

תמר לוי-בונה: ככל שאת רוצה שנגיד בקצרה את המשאבים של התכנית כמובן שאפשר.

מירב בן ארי: בסדר.

מירב בן ארי: אני רוצה גם לשמוע את משרד הכלכלה.

מירב בן ארי: יוליה בבקשה.

יוליה איתן: שלום לכולם.

יוליה איתן: אני מזרוע העבודה במשרד הכלכלה.

יוליה איתן: כאמור אנחנו חלק מהחלטת החומש ומלווים את הציר של התעסוקה שאנחנו רואים בו בעצם איזה שהוא פתרון מבני בהקשר של פשיעה בחברה הערבית.

יוליה איתן: אנחנו רוצים להציג את הנתון של חסרי מעש, בעצם המיקוד שלנו בתכנית הזאת היא באוכלוסיה של גברים צעירים חסרי מעש, תופעה ייחודית ורחבה בחברה הערבית, גם בהשוואה בין-לאומית.

יוליה איתן: אנחנו משווים את עצמנו לעולם כי גם שם אין מסגרות מחייבות להמשך ולכן נדרשנו לסוגיה הזאת.

יוליה איתן: אגב, לראשונה יש מדיניות בתכניות תעסוקה מוכנות לאוכלוסיה הזאת.

יוליה איתן: אנחנו ראינו שבעצם התופעה הזאת הלכה והתרחבה בשנים האחרונות והקורונה עשתה את שלה והגדילה עוד יותר את התופעה ולכן חלק מהמטרה שלנו זה בעצם להתחיל לסגת מהעלייה הגדולה שהייתה במספר הצעירים שהם חסרי מעש.

יוליה איתן: בעצם פה זה המספרים האבסולוטיים, כשאנחנו מסתכלים על החברה הערבית, חלק מהנתונים, צריך לטייב אותם, יש פה שאלה גדולה של איכות הנתונים, אבל הנתונים שיש לפתחנו זה בעצם שיש כ-50,000 צעירים בגילאים הנ"ל שהם לא נמצאים בשום מסגרת, לא לומדים, לא עובדים, לא מנסים למצוא עבודה.

יוליה איתן: נתון מאוד גבוה, ולכן מבחינתנו זה המיקוד, דבר שמחייב אותנו גם ליצירת כלים ומענים מותאמים.

יוליה איתן: בעצם האמירה שלי שהתופעה הזאת הלכה והתרחבה בשנים האחרונות וקיבלה משנה תוקף בקורונה, אתם רואים בגרף הזה שגם האבטלה או הפגיעה התעסוקתית בימי קורונה ובסגרים פגעו בגברים הערבים יותר מאשר ביתר האוכלוסיות, הפגיעה שם הייתה דרמטית ביותר ולכן גם היקף התופעה הלך והתרחב.

עמיחי שיקלי: שאלה לנתון הזה שאת מציגה עכשיו, איך אתם מתייחסים לסיטואציה שרוב הכלכלה במגזר היא בלי קבלות.

עמיחי שיקלי: אני אומר את זה כמי שחי בכפר מנדא, אין קבלות בכפר מנדא.

עמיחי שיקלי: עכשיו השאלה, אם בנאדם לא מקבל תלוש, יכול להיות בעצם שהוא כן עובד.

עמיחי שיקלי: הוא עובד במשתלה, אין לך דרך לדעת את זה.

יוליה איתן: אנחנו מסתמכים על מערכי סטטיסטיקה לאומית לגבי האוכלוסייה הערבית ולגבי כל יתר האוכלוסיות שלהם אנחנו נותנים מענה, והנתונים הרשמיים של מדינת ישראל.

עמיחי שיקלי: כן, אבל אני רק אומר שצריך להתחבר לחיים.

אוסאמה סעדי: שיקלי, כל המגזרים יש להם, משלמים ללא - - -

רועי דרור: אני רק רוצה להגיד שבמסגרת מסלול בטוח יש התייחסות לנושא חשבוניות ונושא ההון השחור.

עמיחי שיקלי: לא, זו תופעה, זה משהו מטורף.

עמיחי שיקלי: זה לא - - -

רועי דרור: הנושא הזה של הון שחור וצמצום זרימת המזומנים למקומות לא נורמטיביים ולא לגיטימיים זה חלק מהתכנית.

עמיחי שיקלי: לא, אני לא אומר לא נורמטיביים, אני רק בא ואומר, גם בנאדם במשתלה, אם המשתלה הזאת אין אצלה תרבות של קבלות, יכול להיות שהוא מופיע אצלכם בסטטיסטיקה שאין לו עבודה ובפועל יש לו עבודה ונותנים לו שכר, וכך גם בחנות דגים וכך גם בחנות פירות.

יוליה איתן: שיקלי, זה קיים.

יוליה איתן: זה אחת המורכבויות שקיימות.

עמיחי שיקלי: אז אולי - - -

מירב בן ארי: קודם כל אני מאמינה שיש למשרד הכלכלה את האפשרות באמת לוודא מבחינת נתונים סטטיסטיים.

מירב בן ארי: ברור שאם יש מישהו שעובד בשחור, גם בחברה היהודית אתה לא יודע אם הוא עובד או לא עובד והוא נספר כלא עובד.

יוליה איתן: לא, אבל התופעה הרבה יותר רחבה במגזר הערבי.

מירב בן ארי: בוודאי, בגלל זה כשיש את המספרים האלה מצד אחד זה מפתיע, כי זה המון, מצד שני יש בעיה של תעסוקה.

יוליה איתן: נכון, משקף באופן הכי טוב שניתן.

עמיחי שיקלי: כשאתה בא למדוד אתה חייב להתייחס לתופעה הזאת, זאת לא תופעה פה ושם.

מירב בן ארי: ברור לי.

מירב בן ארי: שמענו את ההערה, בוא ניתן לה להמשיך ואני רוצה להתקדם כי אתם הרבה חברי כנסת וצריך לתת לכם גם לדבר.

יוליה איתן: בשקף הבא, מה אנחנו מתכוונים לעשות או מה התכנית המפורטת.

יוליה איתן: חלק מהעבודה זה בעצם איתור של אותם - - -

קריאה: אני רק רוצה להגיד שיש פה משהו חוצה אופוזיציה קואליציה וזה ראוי לציון.

יוליה איתן: אני שמחה שנושא התעסוקה כל כך מעורר שיח.

יוליה איתן: נושאים נוספים, תכניות נוספות שאנחנו מייצרים זה נושא שנת מעבר, בעצם אותה שנת הכרעה, צעירים בגילאי 18 שמסיימים תיכון ומוצאים את עצמם חסרי מעש ולא משתלבים במסגרות, לייצר עבורם כלים משמעותיים של שירות והפניית מיומנויות של שוק העבודה, אנחנו מדברים על הסבות מקצועיות, על הכשרות מקצועיות, על הקניית עברית תעסוקתית שאנחנו מזהים אותה כאחד הפערים הגדולים בהשתלבות בשוק העבודה הישראלי והקניית מיומנויות של אוריינות דיגיטלית ואנגלית לצד כישורים נוספים.

יוליה איתן: זאת התכנית.

יוליה איתן: אנחנו מתכוונים לגעת בכ-20% של צעירים חסרי מעש כפי שאנחנו מזהים אותם היום על פני שלוש שנים, אלה המספרים הם לפניכם.

יוליה איתן: יש יעדים מאוד ברורים וכמותיים חוצים על פני שנים שגם תוקצבו במסגרת התכנית ואנחנו ערוכים ליציאה לדרך.

מירב בן ארי: תודה.

מירב בן ארי: המשנה למנכ"ל משרד הכלכלה רוצה להוסיף משהו?

מירב בן ארי: בבקשה.

ינון אלרועי: ראשית אני רוצה להתייחס לשני אלמנטים שהוזכרו על ידי מנכ"ל בט"פ קודם לכן שזה גם ה-air soft וגם הזיקוקים.

ינון אלרועי: בסמוך לקבלת החלטת הממשלה השרה הכריזה על עצירת יבוא ה-air soft לתקופה של שלושה חודשים.

ינון אלרועי: ועדת הכלכלה החליטה שזה יהיה חודשיים - - - ואנחנו במקביל פועלים יחד עם המשרד לבט"פ גם לביצוע פעולות אכיפה נוספות שאני מקווה שישמעו עליהן בקרוב וגם מסייעים למשרד בכל הנושא של שינוי חקיקה על מנת שהמשרד יוכל לקבל את כל הרגולציה והאכיפה של ה-air soft, כמו שהחלטת הממשלה הזכירה.

ינון אלרועי: הנושא הזה מלווה גם על ידי המל"ל ואנחנו נמצאים שם בדיונים שוטפים כל חודש.

ינון אלרועי: בנושא השני, בנושא של הזיקוקים שגם הם הוזכרו על ידי המנכ"ל קודם לכן, הוחלט ששרת הכלכלה והתעשייה תביא לממשלה הצעת החלטה להכריז על זיקוקים מסוג 2 תחת חוק חומרי נפץ, גם זה מתקדם, אנחנו מעבירים כרגע נוסחים ואני מקווה שזה יעלה בקרוב.

ינון אלרועי: הוועדה החליטה גם על מינוי של צוות בראשות מנכ"ל בט"פ ושלי על מנת לבחון ולהציע שינוי בהיבטי האכיפה בהתאם להסדרה החדשה ואנחנו על זה, כבר נקבעו ארבעה מפגשים לצורך העניין, וגם יחד עם המשטרה, גם פה יחד עם זרוע העבודה המשימה היא להגביר את האכיפה בהיבט הזה.

ינון אלרועי: כמו שאמרתי, גם ההיבט הזה מבוצע עם משרד ראש הממשלה ועם המל"ל, אנחנו נציב גם צרכים של משאבים נוספים ונאמר על ידי משרד ראש הממשלה שיסתכלו על זה בגישה חיובית.

מירב בן ארי: תודה רבה.

מירב בן ארי: הנציג של המל"ל רוצה להוסיף?

מירב בן ארי: עמית אבירם.

עמית אבירם: בוקר טוב.

עמית אבירם: החלק של המל"ל היה למעשה לרכז את הטיפול בכל הנושא של בעיית האמל"ח הבלתי חוקי והתכנית או המהלכים שנעשו עד עכשיו בסוגיות שבהן אנחנו מטפלים, נוגעות למעשה למספר דברים.

עמית אבירם: 1.

עמית אבירם: זה טיפול ממוקד באותם מקורות שמזינים את שוק האמל"ח הבלתי חוקי היום במדינת ישראל, שמגיעים בסופו של דבר במידה רבה לחברה הערבית, אני מתכוון פה בעיקר לגבולות, כשגבול ירדן הוא המקום העיקרי דרכו חודר אמל"ח בלתי חוקי למדינה אבל לא רק, אנחנו רואים את זה גם מגבולות נוספים כמו גבול לבנון.

עמית אבירם: מעברים, גם מעברים - - -

איימן עודה: סליחה יש לי שאלה.

איימן עודה: השר לבטחון פנים ארדן לפני שבע שנים אמר ש-90% מהנשק מגיע מהצבא.

איימן עודה: אני חושב שזה לא נכון עכשיו, אבל אתה אומר אפס?

עמית אבירם: לא, אני עוד לא אמרתי אפס.

מירב בן ארי: לא, הוא רק אמר על הגבול עם ירדן.

עמית אבירם: אמרתי גבולות.

עמית אבירם: אנחנו נדבר גם על הצבא תיכף.

עמית אבירם: אז א.

עמית אבירם: לגבי הגבולות, זה מקור אחד דרכו מגיע אמל"ח בלתי חוקי למדינה, מקום שני זה מעברים, אנחנו מדברים פה גם על המעברים הבינלאומיים וגם למעשה על מעברים פנימיים בין ישראל לבין איו"ש.

עמית אבירם: וכמובן הנושא של זליגה מצה"ל.

עמית אבירם: אני חייב לציין שבהיבט הזליגה מצה"ל המצב השתפר במהלך השנים האחרונות בעקבות פעולות רבות ומשמעותיות שנעשות בצה"ל על מנת לחזק את השליטה, לחזק את האבטחה על הבסיסים, על מתקני הנשק והתחמושת, ולכן בהיבט הזה אנחנו מדברים על מספר מועט יחסית של כלי נשק שזולגים מהצבא.

עמית אבירם: בנושא התחמושת המצב עדיין בטיפול אבל גם בהיבט הזה הצבא נכנס לפעילות משמעותית שמטרתה להוריד את כמות הגניבות או החדירות לתוך הבסיסים.

עמית אבירם: התחום השני שבו אנחנו עוסקים זה כל הנושא של הידוק השת"פ הבין ארגוני.

עמית אבירם: בנושא אמל"ח מעורבים מספר גופים, זה כמובן משטרת ישראל, צה"ל ושירות הבטחון הכללי שעוסקים בתחומים שונים, כל אחד יש לו את התחום שלו, גם את הנושא של ההגנה על הגבולות, גם הנושא של הטיפול בייצור האמל"ח הבלתי חוקי בשטחים וכמובן משטרת ישראל בהיבטים שלה, ואנחנו עוסקים בדרכים לשפר את התיאום בין הגופים בעניין הזה.

עמית אבירם: התחום הנוסף זה אסדרה רגולטורית.

עמית אבירם: דיבר עליו המשנה למנכ"ל משרד הכלכלה.

עמית אבירם: בנושא הזה אנחנו מדברים גם על ה-air soft שהיה באמת בעיה רצינית מאוד שהוגדר עד היום והוא עדיין מוגדר כצעצוע מסוכן, שלא הייתה לגביו רגולציה ומטרת הטיפול כרגע והשוויוניים שנעשים הם באמת להפוך אותו לכפוף לאותן תקנות של רישוי שיגבילו את היבוא ופיקוח על הדבר הזה.

עמית אבירם: המרכיב הרביעי הוא תיקוני חקיקה שיאפשרו טיפול אפקטיבי יותר בעברייני האמל"ח מאשר מה שמתאפשר היום ובדרך זו גם לייצר הרתעה למול עברייני האמל"ח בראייה קדימה.

עמית אבירם: אלה ארבעת המכלולים שבהם אנחנו מטפלים.

עמית אבירם: עד כאן.

מירב בן ארי: תודה רבה.

מירב בן ארי: ניצב ג'מאל חכרוש ראש אגף סייף בבקשה אדוני.

ג'מאל חכרוש: תודה רבה.

ג'מאל חכרוש: אני רוצה להתחיל, כמו שבוועדה הקודמת אמרנו מה התכניות שלנו, מה אנחנו צריכים לעשות, אבל אני שמח שאפשר לדווח על תוצאות כבר מהשטח, במה שעושים.

ג'מאל חכרוש: נתחיל במבצע התכנית של מסלול בטוח שזה מוכיח כל יום, העבודה ביחד, כל הגורמים ביחד נגד אותה בעיה שנקראת פורעי החוק, במיוחד העבריינות הגבוהה, מוכיחה את עצמה יום-יום, כל יום יש תכניות ואנחנו נמשיך בכיוון.

ג'מאל חכרוש: נכון שאני מזהיר את עצמי שזו תחילת הדרך אבל הכיוון כבר מורגש בשטח, ההרתעה מתחילה לעשות את שלה ואנחנו יודעים ורודפים את אותם פורעי החוק אפילו מעבר לקו הירוק מביאים אותם, ואני אתייחס לכמה שהגענו אליהם.

ג'מאל חכרוש: ביחד אם נמשיך להעלות רמה משלב לשלב זה הפתרון המיידי שיכול להרתיע ולהביא עבריינים לדין.

ג'מאל חכרוש: אם אני מדבר על תוצאות, עליה שמתחילה לתת את שלה בפיענוחים גם, שזה גורם מרתיע, גם הפיענוחים.

ג'מאל חכרוש: אם אני אדבר על השבוע האחרון רק, שני כתבי אישום ברצח.

ג'מאל חכרוש: יש עליה משבוע לשבוע, רק השבוע יש שני מקרים, בשבוע שעבר שני מקרים.

ג'מאל חכרוש: המקרה המזעזע שהיה, האמא שנרצחה בידי הבן שלה יש כתב אישום, הרצח שהיה בגריפאת, הבאנו את הצעיר הזה ויש כתב אישום נגדו ורק היום הבאנו חשודים שברחו מעבר לקו הירוק, הבאנו אותם, ניסיון לרצח בכפר קאסם.

ג'מאל חכרוש: הדבר הזה מרתיע ואנחנו נמשיך בעבודה בכיוון הזה, כשיש רוח גבית עכשיו מכולם ביחד וזה הפתרון.

ג'מאל חכרוש: אם אני מדבר על תפיסות אמל"ח, עליה של 32% מול התקופה המקבילה באמל"ח.

ג'מאל חכרוש: עליה של 24% במעצר חשודים בנושא אמל"ח.

ג'מאל חכרוש: כשאנחנו, משטרת ישראל מתכווננים לכיוון הזה, והמקום של פורעי החוק האלה אחרי סורג ובריח ואנחנו נעשה את זה.

ג'מאל חכרוש: בכיוון סיכול שהוא לא פחות חשוב מאכיפה, הסיכול שעושים, נכון לעכשיו 27 מקרי סכסוכים, חלקם מדממים שאנחנו סיכלנו ואני בטוח בזה שמנענו רציחות עתידיות, נכנסנו לסכסוך לפני שהוא מביא לעוד מקרי רצח.

איתמר בן גביר: איך זה נעשה, בדרך של סולחה?

ג'מאל חכרוש: במפורש לא סולחה.

ג'מאל חכרוש: יש כאלה שאתה רואה אותם לקראת כתב אישום, יש כאלה שאתה רואה אותם אחרי סורג ובריח.

ג'מאל חכרוש: פשוט אנחנו מביאים את הטיפול, כל טיפול שמוצאים לנכון כדי למנוע עוד מקרי רצח באותו סכסוך.

ג'מאל חכרוש: זה נקרא הסיכול שאנחנו מטפלים בו, יש לנו את המומחיות איך לטפל בכל המקרים.

ג'מאל חכרוש: יש שני מקרים למשל, אני לא אזכיר את המקרים בגלל שהם עוד לא - - - כתבי אישום שיש, אני יכול להגיד את המקומות, אחד בדיר חנא ואחד באום אל פאחם, שכבר מתנהלים בבתי משפט, שכך מנענו רצח עתידי בכיוון הזה.

ג'מאל חכרוש: אני מזהיר את עצמי שזה רק תחילת הדרך, אבל השטח משדר לנו כן, זה הכיוון ואנחנו צריכים להעלות עוד רמה ולהמשיך באותו כיוון בתחום הזה.

מירב בן ארי: תודה רבה חכרוש.

מירב בן ארי: נציג אחרון ממשרדי הממשלה זה רשות המסים.

מירב בן ארי: בבקשה.

ורד חדד-עורקבי: אני סמנכ"לית חקירות ומודיעין ברשות המסים.

ורד חדד-עורקבי: אני מייצגת את הרשות במקום ערן.

ורד חדד-עורקבי: גם רשות המסים היא שותפה בתכנית 549 שמתמודדת בפשיעה בחברה הערבית.

ורד חדד-עורקבי: רשות המסים בנתה תכנית חמש שנתית, תכנית לאכיפה כלכלית בחברה הערבית, כאשר היא מתמקדת בארגוני הפשיעה ובמחוללי הפשיעה.

קריאה: לא קיבלנו את המצגת של רשות המסים.

מירב בן ארי: זה המשך של אותה מצגת.

ורד חדד-עורקבי: אז באמת מטרות התכנית שבחנו ובנינו מתייחסת לגביית מס אמת והעמקת הגבייה, כאשר אנחנו בנינו את זה במסגרת התכנית.

ורד חדד-עורקבי: הגברת המשילות של רשות המסים בשטח במגזר לא היה בשנים האחרונות בצורה מסיבית, כחלק מתכנית האכיפה הכוללת של כל גורמי האכיפה, גם אנחנו יחד עם המשטרה בסיוע של המשטרה, מגבירים את המשילות במגזר הערבי.

ורד חדד-עורקבי: גילינו שהמיגור של מחללי הפשיעה על ידי אכיפה כלכלית היא זו שלמעשה תסייע לצמצום הפשיעה, וצמצום ההון השחור.

ורד חדד-עורקבי: ההון השחור מקבל ביטוי נרחב מאוד בשימוש בחשבוניות הפיקטיביות.

ורד חדד-עורקבי: רשות המסים מובילה תהליך של חקיקה והציעה גם במשרד המשפטים רשימה של חקיקה שבאה להגביר את האכיפה ואת ההרתעה בחוקי המס.

ורד חדד-עורקבי: שימוש בחשבוניות פיקטיביות הוא בהיקף מאוד גדול גם בחברה הערבית והיא למעשה מחוללת הפשיעה ואנחנו שמים היום את הדגש על זה.

מירב בן ארי: הצ'יינג'ים זה לא אחריות שלכם?

ורד חדד-עורקבי: לנו אין אחריות מבחינת, זה לא מאגר שקיים אצלנו.

ורד חדד-עורקבי: זה לא אחריות שלנו.

מירב בן ארי: בסדר.

מירב בן ארי: יואב אחרי זה תתייחס לעניין.

ורד חדד-עורקבי: נושא נוסף שאנחנו מבאים ומטפלים בו במסגרת חוק צמצום השימוש במזומן זה צמצום ההחזקה במזומן, זה גם חלק מהצעות החקיקה שאנחנו רוצים לאכוף.

ורד חדד-עורקבי: זה גם מאפיין שנמצא בארגוני הפשיעה ובמחוללי הפשיעה במגזר, השימוש במזומן, וחלק מהצעות החקיקה שלנו זה צמצום ההחזקה במזומן.

ורד חדד-עורקבי: דרכי הפעולה שאנחנו מציעים הם דרכי פעולה גם באזרחי וגם בפלילי, בכל מערך רשות המסים, עיבוי המערך הטכנולוגי המודיעיני, אנחנו נותנים דגש למערך הטכנולוגי אצלנו ולהרחבת המודיעין לצורך העשרת החקירות, עריכת השומות והגביה.

ורד חדד-עורקבי: הקמנו צוותי פעולה ייעודיים בכל אחת מתשעה משרדי יחידות החקירה שלנו במס הכנסה ובמע"מ, חיזקנו את המערך האזרחי במפקחים, גם במפקחי מס הכנסה, גם במפקחי מע"מ וגם במיסוי מקרקעין וכל ההשלמה ההוליסטית הזאת בטיפול הפלילי ובטיפול האזרחי הוא שייתן את המעטפת להתמודדות שלנו בעולם הכלכלי.

ורד חדד-עורקבי: בנוסף אנחנו מוציאים אנשים לשטח, שיתוף פעולה במסגרת השולחנות העגולים יש לנו במסגרת התכנית שהוצגה, השתתפות ב-70 שולחנות עגולים, אנחנו נציגים בניהול ספרים, זה מערך עצמאי שפועל ועושה ביקורות בעסקים במגזר, הפעלנו את מערך ההוצאה לפועל שלנו, תיגברנו אותו, להגיע למקומות שעד היום לא הייתה לנו יכולת להגיע, בסיוע כמובן של גורמי אכיפה אחרים אנחנו מגבירים את הנושא ה- - -

איתמר בן גביר: אתם מגיעים לכל מקום היום במגזר?

ורד חדד-עורקבי: היום במסגרת תכנית מסלול בטוח אנחנו מגיעים לכל - - -

איתמר בן גביר: לשכונת הרכבת בלוד ולכל המקומות - - -

רועי דרור: אני אתייחס לזה.

רועי דרור: מגיעים לכל מקום.

אורית סטרוק: את יכולה לדבר במספרים?

אורית סטרוק: 'הגברנו' 'הוספנו', במספרים ובמספרים יחסיים גם למה שהיה?

ורד חדד-עורקבי: כרגע אנחנו נמצאים בשיח - - -

רועי דרור: אנחנו נפרסם את המספרים.

אורית סטרוק: אי אפשר לפרסם פה?

אורית סטרוק: זה המקום הכי נכון לפרסם.

רועי דרור: אנחנו אישרנו את ההחלטה לפני שבועיים והתקציב אושר בשבוע שעבר.

אורית סטרוק: אז אל תגיד מדוייק.

אורית סטרוק: תגיד בערך, בכמה אחוזים.

מירב בן ארי: אני רוצה להסביר את השיח.

מירב בן ארי: השיח פה עכשיו הוא התכנית הכללית של המשרדים.

מירב בן ארי: זה לא ייגמר פה, כי אנחנו כבר בכמה דיונים כאן וכל פעם אנחנו שומעים עוד נתח.

מירב בן ארי: בהתחלה התחלנו רק עם סגלוביץ', אחרי זה עם תומר על ההצגה של כל המשרד, עכשיו אנחנו יורדים ל רמה של המשרדים על התכניות שלהם.

מירב בן ארי: יהיה כאן מעקב קבוע, כמו שדיברה גם סיגל ממשרד הרווחה, גם כתבתי לעצמי, על תכנית החומש.

מירב בן ארי: תומר לדעתי דיבר על מדדים משלימים, כל האירועים האלה יבואו לפה.

מירב בן ארי: לכן המספרים כרגע לא רלוונטיים אלא התכנית באופן כללי, לצורך העניין השאלה של ח"כ בן גביר אם נכנסים לכל מקום, כן.

מירב בן ארי: זה חשוב שייכנסו לכל מקום.

מירב בן ארי: כמה ייכנסו, איך זה, אנחנו נמשיך.

מירב בן ארי: הוועדה הזאת תמשיך.

אופיר סופר: נראה לי שמה שניסתה לומר ח"כ סטרוק זה שאנחנו צריכים להכנס גם לדברים מדידים.

מירב בן ארי: אנחנו ניכנס.

מירב בן ארי: אין שאלה בכלל.

רועי דרור: ההחלטה תפרט פעולות ומדדים גם בתחום המשאבים וגם בתחום הפעולות ואתם תראו הכל, זה יהיה שקוף כדי לראות - - -

מירב בן ארי: ברור.

מירב בן ארי: הוועדה הזאת, התפקיד שלה בדיוק זה לפקח.

מירב בן ארי: תיכנסי לסיכום כי אני חייבת להתחיל עם חברי הכנסת.

ורד חדד-עורקבי: חשוב שלצד כל הפעולות האלה בסופו של יום אנחנו בצד הפלילי וגם בצד האזרחי נרצה להוציא או כתבי אישום או שומות, אנחנו מגבירים את מערך התביעות אצלנו ברשות, על ידי הגברת הקצאת פרקליטים.

ורד חדד-עורקבי: האכיפה שלנו כמו שאמרתי, היא אכיפה כלכלית בחברה הערבית, להגביר את המשילות שלנו בשטח.

ורד חדד-עורקבי: אנחנו מסתייעים בכל גורמי האכיפה, קביעת יעדים ספציפיים, זה אפרופו מה ששאלתם, אנחנו קבענו לנו יעדים כמותיים ויעדים ספציפיים לאן אנחנו צריכים להגיע, הרחבת רשת, מרחיבים כל הזמן את הרשת של אנשים שיהיו תחת הרשת של רשות המסים, מגבירים את כל האכיפה, הגבייה וההוצאה לפועל, הגברת הנוכחות שלנו בשטח, טיפול בשומות גם פליליים וגם אזרחים.

ורד חדד-עורקבי: אנחנו מסייעים לפעילות של המשטרה, פעילות משותפת לקביעת היעדים, לאכיפה כלכלית בארגוני הפשיעה, בתיקים כוללי פשיעה חמורה אנחנו עובדים מול יעד ומול יעדים משטרתיים, מגדילים את התיקים באכיפה פלילית מול תחנות המשטרה וכמובן שותפים בשולחנות עגולים.

אופיר סופר: יהיה תגבור בפועל בכוח אדם ברשויות המסים לצורך העניין?

אופיר סופר: מהבחינה המספרית?

אופיר סופר: כן ואנחנו גם נפרסם את זה.

אופיר סופר: בדיוק את המדדים ואת המספרים שתוכלו לעקוב אחריהם.

אופיר סופר: לא, כוח אדם בפועל.

אופיר סופר: כן.

אופיר סופר: כוח אדם שמוקצה לעבירות בחברה הערבית.

אופיר סופר: כן.

מירב בן ארי: טוב.

מירב בן ארי: יש לי שאלה אחת ואז נעבור לחברי הכנסת לשאול ולהעיר, רק אם אפשר בקצרה.

מירב בן ארי: מעניין אותי לדעת כל הנושא של המרכזים של הרשויות המקומיות, כי לא שמעתי את זה מספיק ברור ואני יודעת שזו אחת הבעיות הכי קשות שלנו עם משפחות הפשע.

יואב סגלוביץ': אולי, אני מציע שאני אגיד כמה מלים בכל זאת.

מירב בן ארי: אוקיי.

יואב סגלוביץ': משפט אחד לגבי הסיפור של מסלול בטוח, אבל לפני זה צריך את ההקדמה בשביל לעשות סדר בראש.

יואב סגלוביץ': יש את התכנית הממשלה 550 שהיא אותה תכנית רחבה של התשתית החברתית-כלכלית בחברה הערבית.

יואב סגלוביץ': תכנית חומש גדולה של 30 מיליארד שקלים.

יואב סגלוביץ': יש את אותה תכנית שאנחנו מדברים עליה כאן של ה-2.4 מיליארד שקלים שחלקה זה באמת למערכות האכיפה, משטרה, פרקליטות, רשות מסים, וחלקה, 800 מיליון שקלים מחולק במשרדי הממשלה לחמש שנתי מול יעדים מדידים, ספורים נקודתית שנעשתה עבודה עמוקה גם מול ועד ראשי הרשויות הערביות, חשוב גם את זה להדגיש, זה לא נעשה מלמעלה למטה, נעשתה עבודה רוחבית.

יואב סגלוביץ': מאחר והתקציב אושר ביום שישי לפנות בוקר ומאחר שעד אז אי אפשר להישאר עד שיגיעו אנשים ועד שיגיעו התקציבים, עלתה מה שאני עכשיו אציג, לא בכובע של סגן השר לבט"פ, גם בכובע הזה אבל בכובע של ועדת השרים בראשות ראש הממשלה שבאה ואמרה 'צריך לעשות כאן ועכשיו', עוד לפני התקציבים, לפני הנתונים, ומה שאני מציג זה הסיפור הזה אני מנהל אותו מטעם הממשלה.

יואב סגלוביץ': שיטת הניהול היא שיטה שבאה ומחברת את כל משרדי הממשלה שכולם נרתמו.

יואב סגלוביץ': ותיכף נכנס לפה מנכ"ל משרד הפנים ותיכף ידבר, הוא בדיוק חזר מזום שגם אני הייתי בו בנושא המכרזים, ויגיד על זה שתי מילים.

מירב בן ארי: יופי, אז בדיוק נכנסת בזמן ששאלתי על המכרזים.

יואב סגלוביץ': שיטת העבודה, אם אפשר את השקף במשפט אחד ואז אתן את ההסבר כולו בקצרה.

יואב סגלוביץ': כל הסיפור כולו, התכנית מיועדת לשישה חודשים.

יואב סגלוביץ': המטרה שלה היא מאוד ברורה.

יואב סגלוביץ': אם אני מדמה את מה שקורה בפשיעה בחברה הערבית כסוס משתולל, התפקיד הוא אחד, לעצור את הסוס הזה.

יואב סגלוביץ': עוד לא לטפל בכל הטיפולי מניעה, עוד לא לעשות הכל, אבל כן במסגרת העניין הזה לקדם כמה הליכים ארוכי טווח בלוחות זמנים קצרים.

יואב סגלוביץ': מדובר פה על מבצע ממשלתי.

יואב סגלוביץ': זאת ההגדרה.

יואב סגלוביץ': זה מבצע ממשלתי בלוחות זמנים של מבצע.

יואב סגלוביץ': וכשאני אומר לוחות זמנים של מבצע, כל אחד ממה שאתם רואים כאן, הנושא של חקיקה לדוגמה, מתנהל כמו מבצע.

יואב סגלוביץ': מה שאמר מנכ"ל משרד המשפטים קודם לכן זה אותן נקודות קריטיות לנושא שינויי חקיקה מנוהלים בלוחות זמנים של מבצע, לכן מחר החמרת הענישה בעבירות נשק מגיעה מחר לוועדת חוקה, והזדמנות לחברי הכנסת לתמוך, למי שמגיע לוועדה מחר בבוקר.

יואב סגלוביץ': אותו דבר לגבי חברות השמירה שאמר מנכ"ל הבט"פ, בעבודה משותפת של משרד המשפטים, אותו דבר אפשרויות של חיפוש, אותו דבר לגבי סחיטת דמי חסות, שהולך לעשות שינוי.

יואב סגלוביץ': זה מנוהל ברמה כזאת שתוך חודש, חודש וחצי גג, כולם כבר יגיעו לוועדת חוקה חוק ומשפט של הכנסת או לוועדה לבטחון פנים של הכנסת.

יואב סגלוביץ': נושא שני, מה שאתם רואים ראש צוות מסים, מה שאמרה פה נציגת רשות המסים, רשות המסים נכנסה בכל הכוח לפעילות בחברה הערבית, היא נכנסה לאותם מקומות שהם לא היו קודם.

יואב סגלוביץ': אני לא רוצה ללכת אחורה, למרות שזה בית של פוליטיקה אז אפשר ללכת אחורה.

יואב סגלוביץ': לא רוצה אחורה, רוצה רק קדימה.

יואב סגלוביץ': כל השאלות למה לא היה לא רלוונטיות מבחינתי בכובע שבו אני מנהל את האירוע הזה.

יואב סגלוביץ': אותו דבר לגבי שולחנות עגולים.

יואב סגלוביץ': שולחנות עגולים, המשמעות היא – ואסביר למי שלא יודע – כל משרדי הממשלה יושבים סביב שולחן אחד אל מול מטרות נקודה, מטרות נקודה הכוונה היא עבריינים שמשטרת ישראל מיפתה אותם מודיעינית, שהם מחוללי הפשיעה העיקריים.

יואב סגלוביץ': ואם הם רואים אותנו בשידור, אז הם גם חייבים להקשיב לעניין הזה.

יואב סגלוביץ': יש כבר פעילות בסיפור הזה וזה סיפור מאוד מרתיע.

יואב סגלוביץ': חלק מהאנשים שקשורים לארגוני הפשיעה לא בארץ היום.

יואב סגלוביץ': לגבי הסיפור של מנכ"ל משרד האוצר, יש פה נציגות של משרד האוצר, אבל מנכ"ל משרד האוצר מוביל צוות שעוסק בשוק שחור ושוק אפור.

יואב סגלוביץ': המטרה היא שני כיוונים.

יואב סגלוביץ': אחד – לתת אלטרנטיבה לאנשים נורמטיביים לקבל הלוואות בבנקים, דבר שקשה לעשות אותו היום כי אי אפשר לתת משכון את הבית לדוגמה, ומצד שני לעשות משהו לגבי השוק הזה.

יואב סגלוביץ': פה אם אתם רואים, כתוב צ'יינג'ים, נש"פים, נותנים שירותים פיננסיים.

יואב סגלוביץ': כחלק מהתהליך שקורה בצוות הזה, קורים דברים שהיו צריכים אולי לקרות קודם, הם קורים עכשיו.

יואב סגלוביץ': עושים סדר בעניין של הפיקוח והבקרה לנותנים שירותים פיננסיים, לסבר את האוזן למי שלא יודע, העליה במספר השימושים במזומן, בנש"פים, עלה מ-3.5 מיליארד ל-7 מיליארד, אסור להתבלבל, נש"פים זה דבר טוב, זה תחרות לבנקים.

יואב סגלוביץ': רק צריך לראות שיש פיקוח ובקרה עליהם.

יואב סגלוביץ': היה חסר את העניין הזה.

יואב סגלוביץ': יש פעילות אל מול נש"פים בחברה הערבית היום בצורה מואצת מאוד, כחלק מהמבצע הזה.

יואב סגלוביץ': יש את הנושא של מטה לבטחון לאומי, מה שנאמר פה קודם.

יואב סגלוביץ': העבודה נעשתה כבר במארס, מה שאנחנו עושים עכשיו, מצמצמים טווחים.

יואב סגלוביץ': את אותן החלטות שהתקבלו קודם, במסגרות התקציב שיש, לעשות על מנת שתהיה פחות זליגה, תהיה פעילות יותר טובה מול המעברים או מול הגבולות וגם שהמשטרה תעצים את הפעילות שלה אל הנושא הזה כולו.

יואב סגלוביץ': אותו דבר מה שנאמר פה על ידי מנכ"ל משרד הרווחה, הנושא של התכנית בנושא החברה הבדואית לעניין הזה, יש חיבור בין הבט"פ לבין החברה הבדואית, אנחנו ניכנס לשם פנימה.

יואב סגלוביץ': זה לא מחוץ לאירוע, זה בתוך האירוע עצמו.

יואב סגלוביץ': מה שאתם רואים, מנוע הפעלה, רק לסבר את האוזן לאנשים.

יואב סגלוביץ': כל יום חמישי בשבוע אני פוגש את אלה שמטפלים באכיפה, רשות המסים, ומשטרת ישראל וקובעים תכנית עבודה לשבוע הבא ובודקים מה עשינו שבוע קודם.

יואב סגלוביץ': זה מה שקורה בפועל.

יואב סגלוביץ': זה לא מחליף אף עבודה של כל אחד מהגופים.

יואב סגלוביץ': משטרת ישראל ממשיכה לעבוד בשיא העוצמה, רשות המסים ממשיכה לעבוד בשיא העוצמה, אבל מה שיש פה זה מיקוד וחיבור כי כיום כשנמצאים בשולחן עגול, ותבינו, מי שאחראי על השולחנות העגולים זה ראש המחלקה האזרחית בפרקליטות המדינה ומי שיושב יחד איתי בעניין של הצוות המשפטי זה המשנה ליועץ המשפטי לממשלה עמית מררי, ומי שיושב במנוע ההפעלה זה עו"ד אלון אלטמן, פרקליט מחוז דרום והמשנה לתפקידים מיוחדים, האנשים הכי בכירים במערכת.

יואב סגלוביץ': נמצא פה עכשיו יאיר הירש, ואני אסיים פה ואתן לו לדבר על עניין המכרזים, יש כבר בהחלטות הממשלה שינוי דרמטי שעבר ככה ולא שמו לב, גם ב-549, גם ב-550 כל העברות הכספים כולן מפוקחות וכל הנושא שעבר כסף בלי פיקוח ובקרה בצורה מספיק טובה למקומות שאנחנו יודעים שבנושא המכרזים בחברה הערבית יש ארגוני פשיעה ועבריינים, זה לא עובד באותה הדרך יותר, כבר בהחלטות עצמן.

יואב סגלוביץ': יש הנחייה ברורה של החשכ"ל ושל מנכ"ל האוצר ושל משרד רוה"מ.

יואב סגלוביץ': שיטת העבודה שאנחנו פועלים, זה שאני למעשה פועל כראש האירוע הזה לחצי השנה הזאת של חיבור כל המשרדים עצמם אבל אני לא עובד לבד, אני עובד עם כל הגורמים והשותפים פה וזו הזדמנות שלי להגיד לכל השותפים האלה שהם עושים עבודה בלתי רגילה בלוחות זמנים קצרים משינוי חקיקה, עובר לתהליכי עבודה משרדים ממשלתיים וכל האנשים פה יודעים כיצד עובדת ממשלה, ממשלה לא עובדת במבצע, ואני מוקיר תודה לכולם, לכל השותפים, הם עובדים כולם במבצע.

יואב סגלוביץ': ויהיו תוצאות לעניין הזה.

יואב סגלוביץ': יש לנו חובה לעצור את הסוס המשתולל הזה ואנחנו נצליח.

יואב סגלוביץ': זה אחד.

יואב סגלוביץ': דבר שני, התכנית הזאת היא גם סוג של קטר.

יואב סגלוביץ': ברגע שכל המערכות יעבדו בצורה הזאת, גם כשניכנס לעבודת השגרה זו כבר תהיה נורמת עבודה, מרגע שחצי השנה מסתיימת מבחינתי, שיטות העבודה ישתנו לטובה בהקשרים האלה עם חיבור יותר טוב של המערכות, אנחנו נגיע למקומות אחרים לגמרי.

יואב סגלוביץ': אפשר לנצח את האירוע הזה, זה לא גזירת גורל, ואני אומר את זה פה גם לחברי הכנסת, ואני אומר משפט אחרון.

יואב סגלוביץ': נצטרך את כל חברי הכנסת בבית הזה שותפים לפעילות הזאת.

יואב סגלוביץ': נצטרך לעשות פה מהלכים מהירים של חקיקה, נצטרך רוח גבית, נצטרך הבנה, אני זמין לכולכם בכל שאלה לגבי דברים, אי הבנות, דברים לא ברורים, דברים שתרצו לדעת או להתווכח איתי על דברים.

יואב סגלוביץ': להגיד לי 'תשמע, אתה לא בכיוון'.

יואב סגלוביץ': גם את זה אני מזמין את כולם.

יואב סגלוביץ': החברה האזרחית היא חלק מהסיפור, ועד ראשי הרשויות הערביות הם חלק מהסיפור, ראשי רשויות, אני מחובר אליהם באופן אינטימי אישי עם רבים מהם וחלק גדול מהרעיונות שאני קבלתי שהגיעו לתכנית הזאת באו מהם בכלל.

יואב סגלוביץ': עזבו את הנסיון שלי והידע וכל הדברים האלה, הם באו מאנשים שנמצאים בפועל בשטח.

יואב סגלוביץ': אני רוצה להודות לכולם ולצאת בתחושה הזאת א.

יואב סגלוביץ': שאפשר.

יואב סגלוביץ': ב.

יואב סגלוביץ': שהממשלה מחוייבת לחלוטין, זה אחד משלושת היעדים המרכזיים של הממשלה הזאת, ראש הממשלה עומד בראש ועדת השרים, השר לבטחון הפנים מחוייב ב-100% לעניין.

יואב סגלוביץ': אני סגן שר במשרד, נכון שאני עושה נוסף לתפקיד שלי באירוע, אבל אני גם בתוך האירועים יחד עם תומר, אבל אנחנו צריכים אתכם.

יואב סגלוביץ': בסוף צריכים את כל האנשים שיושבים פה, ללא הבדל דיעות פוליטיות.

יואב סגלוביץ': כולנו שותפים לעניין וצריך לעשות פה שינוי, אפשר להוביל אותו, אפשר לעשות פה שינוי עמוק והוא מחוייב המציאות.

יואב סגלוביץ': תודה רבה.

איתמר בן גביר: אפשר שאלה?

מירב בן ארי: שאלה אחת, ממש בקצרה.

איתמר בן גביר: אתה אומר דברים ואני חושב שכל מי שנמצא כאן, באמת, ימין, שמאל, יהודים ערבים כולם חותמים ובאמת שאפו.

איתמר בן גביר: מצד שני, המציאות בשטח שאנחנו מקבלים לפחות היא מציאות אחרת.

איתמר בן גביר: לפני כמה ימים מגיעים למתחם של אדם בדואי, עבריין, מגיעים - - - כבר פינה את כל הדברים.

איתמר בן גביר: באה הסיירת הירוקה, אלה מתקשרים לשר הבט"פ שבלי צו עיכוב עוצר את הפינוי הזה.

איתמר בן גביר: איזה מסר אתם מעבירים לשטח?

יואב סגלוביץ': בסוף אני אענה על זה.

יואב סגלוביץ': בסדר?

יואב סגלוביץ': הבטחתי ליאיר.

מירב בן ארי: כן.

מירב בן ארי: עכשיו יאיר ידבר, מנכ"ל משרד הפנים, ואחרי זה אנחנו עוברים לחברי הכנסת.

מירב בן ארי: בקצרה בבקשה.

יאיר הירש: שלום לכולם.

יאיר הירש: אני מרכז כחלק מהצוותים של סגן השר את כל נושא המכרזים ברשויות המקומיות, בדגש כרגע רק על הרשויות המקומיות, ניתן אחרי זה גם להשליך את התוצאות ואת ההמלצות של הצוות גם לחברות הממשלתיות, גם על זה דיברנו.

יאיר הירש: כרגע דיברנו על ארבעה צוותים בטווח המיידי, הצוות הראשון מתעסק בנושא של מיפוי המכרזים, בכלל להבין את הצרכים המוניציפליים שמצריכים את הרכש ולאפיין אותם.

יאיר הירש: בצוות יש גם נציגי משרד הפנים, החשב הכללי, המרכז לשלטון מקומי וגם אחד מראשי המועצות הערביות שיוכל לתת את האינפוטים מהשטח.

יאיר הירש: יש את הצוות שמסווג את הרשויות, אנחנו עדיין חושבים שיש פה משהו שיכול להיות דיפרנציאלי, יש רשויות שנושא הפשיעה הוא הרבה יותר חמור, ובאמצעות קריטריונים מוסכמים אנחנו נוכל לייחד רשויות בסיכון גבוה יותר.

יאיר הירש: זה צוות שכולל גם נציגי משטרה, פנים, משרד ראש הממשלה, המשרד לשוויון חברתי וכמובן משרד המשפטים, כולל פרקליטות ומשרד הפנים.

יאיר הירש: הצוות השלישי, בהחלטת החומש למגזר הערבי 550 משרד הפנים בחלק שלו הודיע שאף תקציב מעתה שיינתן דרך המשרד לא יוכל לצאת לרשות באופן עצמאי, הם יצטרכו להשתמש בכלים חיצוניים.

יאיר הירש: זה יכול להיות משכ"ל, זה יכול להיות חברה ממשלתית.

קריאה: שום מכרז לא יכול לצאת בלי - - -

יאיר הירש: לא ישירות לרשות.

יאיר הירש: אני אומר עוד פעם, סליחה, הרשות עצמה לא תוכל לצאת במכרז עצמאי אלא תצטרך לצאת במכרז חיצוני.

יאיר הירש: זה יכול להיות על ידי החברה למשק וכלכלה של המרכז לשלטון מקומי, זה יכול להיות על ידי חברה ממשלתית, חברת ערים או כל דוגמה אחרת.

יאיר הירש: בכל מקרה, הצוות ה שלישי של המכרזים - - -

קרן ברק: - - המנגנון הזה?

מירב בן ארי: בגלל הטיית המכרזים לכנופיות.

יאיר הירש: בגלל הנושא של הפשיעה במגזר הערבי, את התקציבים השוטפים אני כרגע לא יכול לטפל בהם, כמו מענק האיזון או קרן לצמצום פערים או דברים כאלה, אבל מצד שני מכיוון שהממשלה העבירה רק ב-24.10 לפני שבועיים את החלטת החומש 550 לתקצוב נוסף למגזר, אנחנו במשרד הפנים ובסעיף 8 גם המלצנו להתוות קווים מנחים גם לשאר המשרדים, אבל שם אני לא יכול להנחות, אני יכול להמליץ, אבל לפחות בתוך משרד הפנים התקציבים שיעברו של מרד הפנים לאותן רשויות יוכלו להתממש רק באמצעות מכרזים חיצוניים.

יאיר הירש: הצוות השלישי ייתן את ארגז הכלים לטובת הסעיף הזה, כלומר מה ניתן לעשות ומה החלופות והאם באמת החלופות הן באמת טובות לעצירת הדימום של חדירת משפחות הפשע לתוך אותן מכרזים והמצב קשה, מי שלא מכיר, המצב לא טוב.

מירב בן ארי: המצב קשה מאוד.

מירב בן ארי: אני שאלתי את זה, זו השאלה היחידה שיש לי בדיון הזה, כי המצב הכי קשה היום עם כנופיות הפשע זה המכרזים ברשויות המקומיות.

יאיר הירש: לכן אנחנו הרמנו את הדגל, באמת בשיתוף פעולה מדהים בהובלה של יואב, של המשטרה, של משרד המשפטים, משרד הפנים, משרד לשוויון חברתי, משרד ראש הממשלה, החשכ"ל, כולם בתוך העניין, אנחנו נעשה את זה בזמן קצר.

יאיר הירש: הצוות הרביעי, מבחינתי, זה הנושא של גיבוש קווים מנחים ועקרונות לכלל משרדי הממשלה, כמו שאמרתי, בסעיף 8 לחוק.

יאיר הירש: כל משרדי הממשלה מחויבים לגבש את הכלים כדי באמת לעצור את המכרזים שקשורים אליהם ואיך אנחנו בסוף מטמיעים.

יאיר הירש: אנחנו עצרנו את המכרזים.

יאיר הירש: מי שירצה הפוך, לפתוח את הנוהל ולהגיד 'אני כן יכול לבצע את המכרז בעצמי' הוא יצטרך להוכיח איך הוא יעשה את זה בצורה המיטבית, ולכן עכשיו הדלת הסתובבה ועברה לצד השני.

קריאה: אתה מדבר רק על המכרזים שנוגעים למשרד הפנים.

יאיר הירש: כרגע מוניתי למשרד הפנים, אני לא יכול לחייב מישהו אחר.

מירב בן ארי: אני עכשיו נותנת לחברי הכנסת.

אופיר סופר: יאיר, אתה מדבר על מכרזים שמתרחשים דווקא ברשויות המקומיות הערביות לכאורה.

אופיר סופר: רק אני רוצה להזכיר שיש מועצות אזוריות, רשויות מקומיות שנמצאות במרחבים כאלה, אני מכיר מקרה אחד לפחות - - -

יאיר הירש: עוד פעם?

אופיר סופר: אני אסביר.

אופיר סופר: החברה הכלכלית - - -

מירב בן ארי: אבל לא, שניה.

אופיר סופר: לא - -

מירב בן ארי: לא, אני מבינה.

מירב בן ארי: רגע.

מירב בן ארי: שניה.

מירב בן ארי: תקשיבו לי שניה.

מירב בן ארי: אני עכשיו עוברת לכל חברי הכנסת והמנכ"לים ישאלו את השאלות ויתייחסו.

מירב בן ארי: אני מתנצלת, יש כאן אנשים שיושבים פה באמת כבר מתחילת הדיון, כולכם תדברו.

מירב בן ארי: אוקיי?

מירב בן ארי: אני רוצה להתחיל עם הראשון, סימון דוידסון.

מירב בן ארי: שתי דקות כל חבר כנסת.

מירב בן ארי: המנכ"לים, תרשמו את השאלות ואחרי זה תתייחסו, כמובן מי שיש לו.

מירב בן ארי: בבקשה.

סימון דוידסון: בוקר טוב.

סימון דוידסון: אני רוצה לברך את כולם, כל מי שיושב פה, ובהחלט אחרי שאני שומע את סגן השר, אני אומר יש עתיד.

סימון דוידסון: בהחלט יש עתיד והדברים מתחילים להתלכד.

סימון דוידסון: אבל, עכשיו אני רוצה לומר על העולם שלי ואני חוזר ואומר את זה יום-יום, ודיברתי על זה עם סגן השר לפני מספר ימים.

סימון דוידסון: בסוף הדבר הזה שנקרא עתיד, מדובר על הילדים שלנו.

סימון דוידסון: הילדים שגדלים במקומות שאין להם פעילות ואין להם מעש.

סימון דוידסון: יותר מ-50 מהילדים מהחברה הערבית מוגדרים חסרי מעש.

סימון דוידסון: ילדים שאין להם מה לעשות.

סימון דוידסון: וכשאני מדבר על פעילות, הפעילות הטובה ביותר, החינוכית ביותר, המעצבת ביותר, זו תכנית ספורט.

קריאה: זה בחומש.

סימון דוידסון: אני יודע שזה בחומש, אבל לצערי אני מכיר טוב מאוד איך הדברים מתנהלים ואיך הם מתנקזים בסוף לביצוע.

סימון דוידסון: וכשמדברים על הרבה מאוד כסף לבניית מתקנים ואחר כך להפעיל את המתקנים האלה, כמו שיו"ר הוועדה אמרה 'כולם רושמים הערות', אז ההערה שלי היא כזאת, שמכל הכסף הזה שצבוע לספורט, בסוף צריך ליישם אותו, צריך לבנות מתקנים, מתקנים שאחרי זה יפעילו אותם, שיתחזקו אותם, שיהיו שם קבוצות למען הילדים כמו שיש בכאוכב, כמו שיש בעיבלית, כמו שיש קבוצות בסכנין כי המקומות האלה בסוף יש בהם אפס פשע.

סימון דוידסון: אם תדעו מה שקורה בכאוכב ותלכו לראות שם, תבינו שמהפעילות של אתנה וספורט כדורסל נשים בעיקר, שכל הילדים בכאוכב עושים ספורט, אתם יודעים כמה פשע ואלימות יש שם?

סימון דוידסון: אפס.

סימון דוידסון: הנושא הזה של פעילות ספורט ותכניות לילדים יציל את הילדים מפשע ואלימות כמו שעשו בארה"ב בתכנית midnight basket ball בשנת 1994 עם תקציב גדול של הממשלה, בכל המקומות שהיתה תכנית של ספורט חצות, פשוט מיגרו את האלימות.

סימון דוידסון: אז תרשמו את זה, ואני אחזור על זה כל פעם מחדש.

סימון דוידסון: תודה.

מירב בן ארי: אני חייבת להגיד משהו על זה, יש סרט שנקרא טראפיק שמדבר על הכנופיות במכסיקו, ובסוף, רק אני חייבת להגיד, כי אמרתי את זה לשמעון לביא מפקד מחוז צפון, אמרתי לו שבסוף כששאל מייקל דאגלאס, השופט, את השוטר המקסיקני היחיד שהסכים לשתף פעולה, כל השוטרים כמעט היו מושחתים, הוא היה היחיד שהסכים, הוא אמר לו בסוף אחרי שבאמת רצחו משפחה, חברים שלך, מה אתה רוצה?

מירב בן ארי: בגלל זה אני מחייכת כשאתה מדבר, אז הוא אמר לאמריקאים, ל-FDA, 'אני רוצה רק מגרשים מוארים בלילה'.

מירב בן ארי: זה מה שהוא אמר.

מירב בן ארי: אז אם יצא לכם בזמן הפנוי, תראו את זה.

מירב בן ארי: חלק מהמלחמה, ואני ממש לא מזלזלת, דיברת וחייכת כי זה מה שאמרתי למפקד מחוז צפון.

מירב בן ארי: בסוף אחרי שנסיים ונחזיר את הבטחון, צריך גם לדאוג שבלילה יהיה את הדברים האלה כי לדעתי זה סופר חשוב.

מירב בן ארי: אז זו ההערה שלי כי במקרה דיברתי על זה עם מפקד המחוז.

מירב בן ארי: תודה רבה סימון, הערה חשובה מאוד.

מירב בן ארי: מאיר יצחק הלוי בבקשה אדוני.

מאיר יצחק הלוי: דרך אגב, תכנית מגרשים מוארים הייתה כחלק אינטגרלי בתכנית ערים ללא אלימות.

מירב בן ארי: נכון.

מאיר יצחק הלוי: אני רוצה לפתוח בפרגון.

מאיר יצחק הלוי: וטוב שהבית הזה מעת לעת מפרגן.

מאיר יצחק הלוי: אז קודם כל אגיד לך אדוני סגן השר, אין ראוי ממך להוביל מהלך שהוא מהלך לאומי, שתכליתו מיגור וטיפול בתופעות האלימות בנקודה שלקחת.

מאיר יצחק הלוי: אני חושב שהדימוי של הסוס המתפרע הוא דימוי מדוייק ונכון ותודה לך, וכשיש גם את יו"ר הוועדה, את מירב, שהיא באמת בולדוזר, אז יש לכם גם סבירות שנקבל תמיכה מהבית הזה להובלת אותם מהלכים, שהם מהלכים חשובים ודרמטיים.

מאיר יצחק הלוי: אני מתיימר בחוסר צניעות להגיד שאני מכיר את נושא האלימות כי עסקתי בו, הוצאתי את תכנית עיר ללא אלימות לאוויר העולם, ולכן אני חושב שההחלטה הזו לקבל מתווה שהוא מתווה רב משרדי שתוקף בכל החזיתות, היא החלטה נכונה מתודולוגית ומתווה שהוא מתווה נכון ואני מאחל לך ולכולנו הצלחה ענקית בעניין הזה.

מאיר יצחק הלוי: כולנו חייבים להיות מגוייסים, באמת לא חשוב מהיכן אנחנו מגיעים.

מאיר יצחק הלוי: זה דבר אחד.

מאיר יצחק הלוי: הדבר השני, אני רוצה לדבר עדיין ברמה של האווירה.

מאיר יצחק הלוי: אני רוצה להגיד שאחת הבעיות שאותי מטרידה יותר מכל, כמי שבוחן את הנושא הזה, זה סטטוס העבריין במדינת ישראל.

מאיר יצחק הלוי: והנה אני אומר פה ואני רוצה להגיד את זה לכולנו ואני אומר את זה כמי שהגיע מרשות, כמי שראה הרבה רשויות ואני חושב שיאיר מכיר אותי ומכירים אותי.

מאיר יצחק הלוי: היום לצערי הגדול מאוד סטטוס העבריין הפך להיות סטטוס של המנהיג המקומי, הגיבור העירוני.

מאיר יצחק הלוי: כן, זה מכובע הנייק, דרך הג'יפ מרצדס ודרך כל אותם סמלים שהפכו להיות סמלי מעמד, וזה בא רק במקום שמאפשרים זאת.

מאיר יצחק הלוי: זה כנראה יש כאן איזו שהיא הפנמה של לגיטימיות של סמל סטטוס שצריך להוציא אותה ולעקור אותה באותן פעולות שנעשות.

מאיר יצחק הלוי: אני לא מציע פה שום - - -

מירב בן ארי: כן.

מירב בן ארי: גם עם רשות המסים - - -

מאיר יצחק הלוי: דקה, הנושא חשוב לי.

מאיר יצחק הלוי: עכשיו אנחנו מכירים את כל המקומות שבהם עבריינים משחקים, א.

מאיר יצחק הלוי: איפה שיש כסף.

מאיר יצחק הלוי: זה הימורים וזה זנות וזה ירקות וזה שילוט, והדבר שאני רוצה להגיד פה בוועדה, והיום הכניסה לצמתים שלטוניים, בשלטון המקומי בעיקר דרך ועדות התכנון, אני מבקש בכל לשון של בקשה ששם תהיה עין בוחנת מקפידה, כי אנחנו יודעים היום על נסיונות סחיטה של מקבלי החלטות בשלטון המקומי, דרך אגב באמצעות המדיות החברתיות ובאמצעות דברים נוספים, ולכן צריך בעניין הזה להקפיד.

מאיר יצחק הלוי: ומשפט אחרון, בסוף, כשיורדים מהרמה הלאומית, ציר העבודה המרכזי זה תא השטח שקוראים לו מואב, תא השטח המוניציפלי.

מאיר יצחק הלוי: ובעניין הזה יש קהילה שלמה אבל יש שני שחקנים מרכזיים.

מאיר יצחק הלוי: אני אומר את זה מנסיון של 18 שנים ואני חייב להביא אותו לשולחן הזה, זה בין ראש הרשות לבין מפקד המשטרה.

מאיר יצחק הלוי: צריך להיות פה צוות שעובד ביחד, שמגדיר משימות משותפות, שמסתער ביחד ללא פחד, ללא פחד, על כל פעולה כי אם אנחנו לא נדבר ונשדר באותה שפה, ופעמים יש שהאינטרסים לא מתיישבים, ואני אומר את זה בצורה הכי ברורה ואני מוכן בהזדמנות אחרת לתת פירוש יתר לדבריי, לכן אם מפקד המשטרה וראש הרשות מהווים יחידה אחת, דרך אגב, יש ועדה כזו, ועדה לטיפול באלימות שהיא מציגה את האינטרסים המשותפים ומסערת ביחד עם כל הקהילה, זה חינוך, ואמרנו כבר נער עסוק לא מעסיק, ברור לגמרי שצריך מגרשים מוארים, וצריכים הרבה מאוד פעילות, אבל בסוף צריכה להיות גם קהילה שאומרת 'אפס סובלנות לתופעות האלימות'.

מאיר יצחק הלוי: לא מי שהולך עם כובע נייק ועם ג'יפ הופך להיות הגיבור העירוני.

מאיר יצחק הלוי: הגיבור העירוני הוא זה שמתנדב, וזה שעושה וזה גם שיודע להגיד למישהו שמתנהג כמו עבריין 'לא בבית ספרנו'.

מאיר יצחק הלוי: אלה הן הפעולות שאני מאמין בהם באמונה שלמה.

מירב בן ארי: תודה מאיר.

מירב בן ארי: ח"כ רות וסרמן לנדה בבקשה.

רות וסרמן לנדה: קודם כל אני רוצה לומר מילה על העובדה שהממשלה הזאת שמה בראש סדר העדיפויות שלה את הנושא של הטיפול והמיגור בפשיעה ובאלימות בחברה הערבית.

רות וסרמן לנדה: אני גאה ואני רואה את זה פה וזה מורגש, והעובדה שכל כך הרבה משרדי ממשלה באים יחד, שיש ועדה שמטפלת בזה בראשותך, אני אומרת את זה כל הזמן ואני אמשיך לומר את זה, וגם שסגן השר יואב סגלוביץ' מטפל בסיפור הזה.

רות וסרמן לנדה: הדבר הזה מורגש, הוא פשוט מצרך, אני אומרת מכל הלב, ציוני לחלוטין, מבחינת הצורך של החברה ואני ממש גאה.

רות וסרמן לנדה: אני רוצה הערה אחת לגבי העניין של המכרזים.

רות וסרמן לנדה: מאוד מאוד חשוב לי לראות שהדבר הזה לא יהיה רק במשרד הפנים אלא שמשכ"ל וגופים חיצוניים אחרים באמת יפקחו או יהיו ה-out sourcing של המכרזים בכל נושא, יש את הנושא של שיכון ובינוי שהוא נושא מאוד כבד, יש את הנושא של מתקני ספורט וכיו"ב, כולנו מבינים את החשיבות של הדבר הזה.

רות וסרמן לנדה: זה דבר אחד.

רות וסרמן לנדה: דבר שני, אני רוצה לומר מילה על הלקונה שבעיני מאוד מאוד צורמת ואני חושבת שכולנו יכולים לתת לה מענה וזה הערים המעורבות.

רות וסרמן לנדה: תכנית החומש מדברת על ערים מעורבות במובנים של עוד 150 יום תכנית ב-300 מיליון שקל, בנושאים שהם כמובן חייבים להיות soft power, הכוונה העצמה אנושית וכיוצא בזה, כל מיני מכרזים שמדברים על מיזמים של שיתוף פעולה בין ערבים ויהודים, מאוד מאוד חשוב, לא מספיק.

רות וסרמן לנדה: המשרד לנגב גליל, 50 מלש"ח עם קולות קוראים, מצויין, לא מספיק, ותכנית החומש עצמה מקפלת בתוכה טיפול להעשרה ברמת הפרט של הגורם הערבי בתוך הערים המעורבות.

רות וסרמן לנדה: כשאנחנו מדברים על דברים מאוד בעייתיים כמו שכונת הרכבת בלוד - - -

מירב בן ארי: הוא ידבר מיד אחריכם, הוא יתייחס לזה גם.

רות וסרמן לנדה: אבל זו דוגמה.

רות וסרמן לנדה: אבל בעיקר הבעיה היא לוד רמלה ועכו, אלה הבעיות המרכזיות מאוד מאוד, כשמדובר בפרויקטים תשתיתיים אין מענה בתקציב הממשלה.

רות וסרמן לנדה: אין.

רות וסרמן לנדה: אין אבא ואין אמא וחשוב שאנחנו, כמי שיש פה נכונות ויש פה רצון ויש פה את היעד הזה שהושם בסדר עדיפות מאוד גבוה, חשוב שניתן לזה מענה.

רות וסרמן לנדה: זה הדבר השני.

רות וסרמן לנדה: הדבר השלישי, מבחינת אגף תקציבים אמרו פה הגברת שדיברה, אני הייתי רוצה לראות את החלוקה לסעיפים תקציביים אם אפשר, מאוד אשמח שאפשר יהיה לעבור על זה בוועדה.

רות וסרמן לנדה: זרוע התעסוקה, דיברה וזה מאוד מאוד חשוב.

רות וסרמן לנדה: אני נלחמתי בכל כוחי שגיל התעסוקה לגברים ערבים ש-30% מהם לא בתעסוקה ולא הולכים ללימודים אקדמיים ונתקלתי בכל מיני תגובות, לא יהיה מ-25-66 אלא גיל התעסוקה הלאומי לגברים ערבים יתחיל בגיל 18, ואני מברכת בכל ליבי על זה שזה נעשה.

רות וסרמן לנדה: אני רק רוצה לשאול, יש תכניות להכשרות תעסוקתיות.

רות וסרמן לנדה: האם הדבר הזה בעצם מתואם גם עם משרד החינוך ברמת המקרו, כדי שגם בתיכונים יהיה את הייעוד הזה ברשויות מקומיות ערביות ומעורבות לעניין הזה.

רות וסרמן לנדה: זאת שאלה נוספת.

רות וסרמן לנדה: הדבר האחרון זה מניעת סכסוכים ברמה המקומית.

רות וסרמן לנדה: אם אני לא טועה, מר חכרוש דיברת על זה, למנוע באמת, אגף סייף עוסק במניעה ומודיעין לנסות ולמנוע סכסוכים ברמה המקומית לפני שהם יוצאים מכלל שליטה והופכים לרצח, אני רוצה להציע פה משהו שהצעתי אותו ואני חושבת שהוא קריטי, וזה ניטור מדיה חברתית ברמה של כל רשות מקומית ערבית כדי למנוע בדיוק את זה, לעבוד בשיתוף עם המשטרה ולבוא ביחד, יחד עם המידע שעומד לרשות המשטרה, המון המון חומר על נשים, על הכפשות, על חמולתיות וריבים ברמה המקומית, יכולים להמנע, כולנו מכירים את זה, מי שעוקב אחרי החברה הערבית.

רות וסרמן לנדה: גם בערים המעורבות אבל גם ברשויות המקומיות הערביות, לפני שהדבר הזה יוצא מכלל שליטה והופך לרצח.

רות וסרמן לנדה: תודה.

מירב בן ארי: תודה.

מירב בן ארי: נעשה הפסקה עם חברי הכנסת רגע ונשמע את רביבו, ראש עירית לוד, כי הוא צריך תיכף ללכת.

יאיר רביבו: תודה רבה.

יאיר רביבו: אני רוצה ראשית לברך אותך מירב על הוועדה הזאת, אני חושב שזו הוועדה החשובה ביותר שהוקמה בכנסת בשנים האחרונות, לא רק מעצם חשיבות הנושא אלא מעצם העובדה שזו ועדה מתכללת ומפקחת וזאת הוועדה שתתן בראש לכל משרד, וזה המקום ויישר כח.

יאיר רביבו: אני רוצה גם לפרגן על התכנית.

יאיר רביבו: אני חושב שזו אחת התכניות הרציניות שהוגשו בשנים האחרונות, בניגוד למה שהוגש בתכנית החומש היא תכנית, סליחה על הביטוי, מאוד עלובה, לקחו את 922, עשו 'גזור-הדבק' ולמרות המלצת ועדת המנכ"לים הותירו את הרשויות המעורבות מחוץ לתכנית, נתנו לנו 300 מיליון, ואני כבר מודיע, קחו את ה-300 מיליון לאן שאתם רוצים, אנחנו לא מתכוונים להשתמש.

יאיר רביבו: אם לא נהיה 10% מהתכנית, כלומר 3 מיליארד, אז חבל.

יאיר רביבו: אנחנו עתרנו לבג"צ ביום חמישי ואנחנו מצפים שהדבר הזה ישתנה.

יאיר רביבו: התכנית הזאת רצינית, עברתי עליה עכשיו, אני רק מבקש יואב, לתקן ולכתוב שבכל מקום שרשום 'ישובים ערבים', 'לרבות רשויות מעורבות'.

יאיר רביבו: כי כתוב פה למשל 'חיזוק תחנות המשטרה בישובים הערבים'.

יאיר רביבו: אני לא ישוב ערבי, מספר הערבים בלוד הוא 28,000, אם זה היה ישוב ערבי זה היה מקום שמיני בגודל הרשויות הערביות ואנחנו כרגע בחוץ.

יאיר רביבו: כל התכנית פה מדברת על החברה הערבית וכך היה צריך להיות גם בתכנית החומש.

יאיר רביבו: החברה הערבית, הערבי בלוד לא שונה מערבי באבו גוש, או בטייבה או בטירה וצריך לתקן את זה.

יאיר רביבו: אני רוצה להגיד כך, המצב ברשויות המעורבות הוא קשה מאוד.

יאיר רביבו: בעוד יומיים אנחנו מציינים לצערנו חצי שנה, 10 למאי-10 לנובמבר, חצי שנה לאחד האירועים המטלטלים ביותר בתולדות המדינה.

יאיר רביבו: המצב הוא קשה, תחושת הבטחון היא אפסית.

יאיר רביבו: אנחנו מדברים על מצב של ירי לא פוסק מדי ערב והטרדות והצקות, ותרבות נהיגה, ועבירת בניה בלתי חוקית.

יאיר רביבו: המצב הוא קשה מאוד ואני באמת חושב שהתכנית הזאת, שמי שיראה מכתבים שלי לפני שמונה ועשר שנים, כל הנושאים שאמרתי נמצאים פה עכשיו, רק אני באמת באמת מקווה שיישמו אותה.

יאיר רביבו: עוד כמה הערות קטנות, לגבי האוצר, רציתי להגיד לגברת, יש יחידת יהל"ם שהוקמה לפני שבע שנים, נמצאת במקרה בלוד, היחידה לפשע מאורגן.

יאיר רביבו: אני פעם בשבוע מעביר לה, כל נכס שנמכר בלוד אני מעביר ליחידה הזאת, אני אומר להם 'תגידו, איך נכס ששווה 3 מיליון שקל בית קרקע, נמכר ב-5 מיליון שקל, עם מזוודת מזומן.

יאיר רביבו: לא ידוע לי שהרוכש, הוא לא זכה בפיס, לא הורישו לו את הכסף והוא לא הייטקיסט.

יאיר רביבו: הוא הביא את הכסף הזה לא חוקי.

יאיר רביבו: אני מבקש, הנה הבנאדם, תקראו לו'.

יאיר רביבו: 'אין לנו כוח אדם'.

יאיר רביבו: אז אני מבקש לתגבר את יחידת יהל"ם.

יאיר רביבו: יש לי הרבה מידע, פעם בשבוע אני מעביר להם חוזה של רכש שלדעתי הוא מכירה לא חוקית.

יאיר רביבו: כסף שחור לא חוקי.

יאיר רביבו: יש לכם את הנתון, תקראו לבנאדם.

יאיר רביבו: זו נקודה אחת.

יאיר רביבו: לגבי משפטים, רציתי להגיד למנכ"ל משרד המשפטים, החמרת הנושא של הנשק, כמובן שזה מופיע בתכנית.

יאיר רביבו: נושא נוסף שמפחדים לדבר עליו, לא נעים לדבר עליו, אני חושב שתבדקו, תעשו איזו שהיא ועדה מצומצמת, דיסקרטית, יש פחד של שופטים.

יאיר רביבו: שופטים מפחדים.

יאיר רביבו: הגיוני, גם הם בני אדם.

יאיר רביבו: שופט שגר בעומר, אמר לי ראש מועצת עומר, 'לעולם לא יפסוק עונש מחמיר לבדואי בדרום כי הוא מפחד, יודעים איפה הוא גר'.

יאיר רביבו: תבדקו את הנושא שאולי תיקים בדרום יעבירו למרכז, תיקים במרכז יעבירו לצפון.

יאיר רביבו: אני לא רוצה להגיד שכמו שאמרו פעם בכדורגל שצריך להביא שופטים מחו"ל, אבל אני חושב בהחלט שיש פה נקודה שלא ראיתי אותה בתכנית וצריך לדבר עליה, כי אם שופטים יפחדו להכניס אנשים ל-15 ו-20 שנה בכלא, לא עשינו בזה שום דבר.

יאיר רביבו: לא ראיתי פה התייחסות של שירות הבטחון הכללי.

יאיר רביבו: אני יודע שזו נקודה רגישה אבל אני אומר לכם שלשירות הבטחון הכללי כרגע יש לו יכולות טובות יותר.

יאיר רביבו: כרגע.

יאיר רביבו: אני מקווה מאוד שהתכנית הזאת תצמצם פערים טכנולוגיים חקירתיים והרתעתיים של משטרת ישראל, אבל כרגע יש צורך לשלב את שירות הבטחון הכללי.

יאיר רביבו: ולסיכום לגבי המשטרה, אז ראינו פרק אחד, עזרים, מצלמות, מצוין.

יאיר רביבו: Safe city, יישר כח גדול.

יאיר רביבו: הדבר השני, לא ראיתי פה התייחסות לרפורמה בהקצאת השוטרים בערים.

יאיר רביבו: העיר לוד יש לה 150 שוטרים כמו במודיעין והרצליה, עיר באותו סדר גודל.

יאיר רביבו: לא הגיוני.

יאיר רביבו: מספר האירועים בלוד הוא 1:100, על כל אירוע במודיעין יש 100 אירועים בלוד, והשוטרים לא מגיעים לכל האירועים, כי יש שוטר אירועים, אני חושב שעיר כמו לוד לא צריכה 150 שוטרים אלא 300.

יאיר רביבו: בערים מעורבות שרמת החיכוך היא גדולה יותר צריך יותר שוטרים וכמובן תחנת משטרה בלוד שעדיין אין, זה מסוג הדברים שצריך לדבר עליהם.

יאיר רביבו: לסיכום אני עדיין בא ואומר, עדיפות לאומית לערים מעורבות.

יאיר רביבו: זה דבר שצריך לדבר עליו בכל ועדה.

יאיר רביבו: הערים המעורבות סובלות מהגירה שלילית כל הזמן, וצריך לחזק אותן.

יאיר רביבו: לגור בלוד היום או ברמלה או בעכו, זה לא פשוט.

יאיר רביבו: זה יותר קשה אגב מלגור בישוב ערבי או ישוב יהודי.

יאיר רביבו: עיר מעורבת רמת החיכוך בה גדולה.

יאיר רביבו: אז רק לסיכום יישר כוח על התכנית, היא תכנית מאוד טובה ואני באמת מצפה שמפה, ויש פה גם את קרן שעוזרת לנו ואת רות וגם מירב, הערים המעורבות חייבות להכנס בכל הכוח לתכנית החומש.

יאיר רביבו: ופה אהבתי מאוד, פה כתוב החברה הערבית.

יאיר רביבו: החברה הערבית כולה סובלת מבעיות של תשתיות, מבעיות של פשיעה, ולכן צריך להכניס את כולם.

יאיר רביבו: וזו התחלת הדרך.

יאיר רביבו: יישר כוח גדול.

מירב בן ארי: תודה רבה רביבו.

מירב בן ארי: ח"כ עופר כסיף בבקשה.

עופר כסיף: תודה רבה.

עופר כסיף: אני רוצה להתייחס לשתי נקודות בגלל הזמן הקצר כי יש כמובן הרבה יותר מה לומר.

עופר כסיף: דבר ראשון אני רוצה לצטט משפט מאוד קצר מוועדת אור.

עופר כסיף: ועדת אור אמרה ואני מצטט "המשטרה חייבת להטמיע בקרב שוטריה את התובנה כי הציבור הערבי ככללו אינו אויב שלהם וכי אין לנהוג בו כאויב".

עופר כסיף: למרבה הצער, משטרת ישראל לא למדה ולא יישמה את המשפט הזה בצורה כזו או אחרת מאז שוועדת אור פירסמה את ההמלצות שלה.

עופר כסיף: ושמענו פה הרגע ראש עירייה שעמדותיו הגזעניות מוכרות ושמשרת את האוכלוסייה העוינת ביותר לערבים בעיר שלו ואף מסית ונותן ומעודד פגיעה בציבור הערבי.

קריאה: - -

מירב בן ארי: לא, אל תפריעי לי.

מירב בן ארי: סליחה אדוני, יושב כאן ראש עיר שדיבר לעניין.

מירב בן ארי: אתה מוזמן לדבר לעניין.

מירב בן ארי: אתה לא תגיד עליו שהוא מסית ואתה תשמור על כבודו.

עופר כסיף: אני אגיד מה שאני רוצה - - -

מירב בן ארי: וגם תשמור על כבוד המשטרה.

מירב בן ארי: מה זה הדבר הזה?

מירב בן ארי: כל המשטרה לא יודעת - - -

עופר כסיף: אני אומר מה שאני רוצה ולא מה שאת רוצה.

קרן ברק: זה מה שאתה עושה - - -

יאיר רביבו: הלוואי והייתם דואגים לערבים כמו שאני דואג להם.

יאיר רביבו: אני דואג אמיתי לערבים.

עופר כסיף: כן ממש.

עופר כסיף: בגלל זה אתה נפגשת עם אחד מהגזענים הגדולים בארץ - - -

מירב בן ארי: תפסיק כבר עם ההתנהלות הזאת.

מירב בן ארי: הוא לא ידבר ככה.

מירב בן ארי: אני אומרת לך לא יהיה כאן לא 'גזען' ולא 'מסית' לא יקרה.

מירב בן ארי: גם לא נגדך אגב.

איימן עודה: סליחה.

איימן עודה: יש לו דעה.

מירב בן ארי: לא, מה זה יש לו דעה, היא לא חייבת להטיח בבנאדם שהוא גזען ומסית.

קרן ברק: וגם הוא קורא לאלימות נגד - - - זה מה - - - וזה לא יקרה בוועדות הכנסת.

מירב בן ארי: ח"כ קרן ברק.

מירב בן ארי: בבקשה אדוני.

מירב בן ארי: אתה מוזמן להמשיך.

עופר כסיף: אני רוצה להמשיך ואני אומר את עמדותיי, לא את עמדותייך.

מירב בן ארי: אתה לא תגיד את עמדותיי בחיים.

מירב בן ארי: זה בסדר.

עופר כסיף: אני אתעקש על עמדותיי ועל הניתוח שלי ולא את שלך.

עופר כסיף: ואם כבר מדובר על הסתה יש לי גם הרבה מה להגיד לך בעניין אבל זה לא עכשיו.

עופר כסיף: אבל את לא תפסיקי אותי ולא תגידי לי מה לומר.

מירב בן ארי: אני אפסיק אותך מתי שאני רוצה.

עופר כסיף: לא, לא מתי שאת רוצה כי אני אומר לך שאני - - -

מירב בן ארי: אתה מתבלבל כנראה בוועדה.

איימן עודה: מה ההתנהלות האלימה הזאת שלך?

מירב בן ארי: זה אלים?

מירב בן ארי: אתה איבדת פרופורציות אדוני.

קרן ברק: לנהל דיון זה אלים?

קרן ברק: - - -

מירב בן ארי: ח"כ קרן ברק בואי ניתן לו לסיים את הדברים.

עופר כסיף: אני אומר מה שנכון לדעתי ואני אמרתי מה שנכון וזאת האמת הכואבת.

עופר כסיף: והיא באמת כואבת, כי מה שאני אומר ומה שאמרתי זה באמת מתוך דאגה עמוקה לחברה כולה.

עופר כסיף: וכשיש ראשי עירייה שמסיתים כנגד הציבור שלהם אז צריך לומר את זה ולהיאבק נגד זה.

עופר כסיף: וכשמישהו אומר, למה ציטטתי את הציטוט מוועדת אור?

עופר כסיף: כי כשמישהו אומר שצריך לערב את השב"כ, הוא בעצם מתייחס לציבור הערבי כאל אויב.

עופר כסיף: ולכן השב"כ, אין לו תפקיד בזה.

עופר כסיף: אין לו מקום בזה.

מירב בן ארי: תודה רבה.

עופר כסיף: דבר נוסף - - -

מירב בן ארי: לא, סיימת.

עופר כסיף: לא סיימתי.

מירב בן ארי: סיימת.

מירב בן ארי: אמרתי שתי דקות.

מירב בן ארי: קדימה.

עופר כסיף: לא, הפרעת לי.

מירב בן ארי: כן.

מירב בן ארי: דקה אחרונה.

עופר כסיף: דבר נוסף, לא יהיה פתרון לפשיעה ללא מתן מענה הולם לבעיות התעסוקה וחלק מהדוברים פה הזכירו את זה.

עופר כסיף: לבעיות התעסוקה, והפנאי והתשתיות כאשר אין שטחי תעשיה ברוב הערים הערביות.

עופר כסיף: כאשר יש באמת, והוזכר קודם בצדק, יש עבודות, מה שמכונה, אני לא אוהב את הביטוי אבל זה הביטוי הרווח, עבודות שחורות.

עופר כסיף: למה זה קיים?

עופר כסיף: זה קיים וצריך גם לתקוף את זה, זה קיים בגלל שני דברים מרכזיים, ובכך אני אסיים, ואני מפנה גם את כל הציבור פה, בעיקר חברי הכנסת וסגן השר למסמך של פורום קיסריה יחד עם המכון הישראלי לדמוקרטיה, שכתב ח"כ לשעבר יוסוף ג'בארין, עוד ב-2010 על תעסוקת ערבים בישראל ודרך זה גם אפשר ללמוד על עוד היבט שמעודד פשיעה.

עופר כסיף: אבל אם אני עוד פעם, אסיים רק בנושא של "עבודה שחורה", צריך להיאבק נגד ההיצע וזה על ידי מתן מענה בשטחי תעשיה וכן הלאה, אבל צריך גם להיאבק על ידי שיפור תנאי ההעסקה כדי שלא יהיה ציבור שיהיה לו אינטרס לעבוד בעבודה שחורה.

עופר כסיף: כאשר תנאי ההעסקה גרועים אז תהיה יותר פניה לעבודה שחורה, ואז גם השוק האפור, הפשיעה, כל אלה ישתוללו.

עופר כסיף: גם לזה צריך לתת מענה.

מירב בן ארי: תודה.

מירב בן ארי: ח"כ איימן עודה.

מירב בן ארי: בבקשה.

איימן עודה: כבוד היו"ר, כבוד סגן השר סגלוביץ'.

איימן עודה: אני שותף להערכה ששמעת מהרבה אנשים פה ואני רוצה שהתכנית, לרבות התכנית של ששת החודשים שהיא תצליח ואנחנו רוצים להיות שותפים איתך.

איימן עודה: מכל הדברים ששמעתי פה אני מחפש את הנקודה שאני חושב שבמידה ונצליח בה, היא תמגר לא פחות מ-70%-80% מהרצח - - - הערבים.

איימן עודה: ואני חושב שזו סוגיית הנשק, לרבות הנשק הבלתי מורשה.

איימן עודה: יש גורמי עומק, כלכלה, פערים חברתיים כלכליים, מגרשים לא מגרשים, כל זה כל כך חשוב ואני שותף לגמרי.

איימן עודה: כל כך חשוב.

איימן עודה: אני חושב שגם אני צודק מסיבה מאוד ברורה, שמשנת 1980 עד שנת 2000 היו 83 הרוגים ערבים.

איימן עודה: משנת 2000 עד שנת 2021, 1,678.

איימן עודה: ההבדל הזה הלך עם עוד הבדל נוסף, שזה הנשק הבלתי מורשה.

איימן עודה: אני זוכר בתקופה שלי בבית הספר, כשידענו שיש נשק אפילו מורשה, לאבא של תלמיד מסוים, כולנו אמרנו 'תשמע, הוא', סליחה אתם לא חלק מהבעיה שלנו אבל זו הבעיה שלנו, אבל זו הבעיה שלנו, 'שהוא שב"כניק, שהוא משתף פעולה'.

איימן עודה: יש לו נשק, נתנו לו נשק.

איימן עודה: זה היה ממש, כל תלמיד הרגיש בושה שיש נשק.

איימן עודה: זו הבעיה שלי אני כצעיר, והיום כולם מתפארים שיש נשק וכמה נשק.

איימן עודה: מה ששמעתי פה, שמעתי 1.

איימן עודה: על תכנית למנוע זליגת נשק, אם זה מירדן, אם זה מהרשות הפלשתינית, אם זה מהצבא, אבל לא שמעתי כלל וכלל איך אוספים את הנשק הקיים.

איימן עודה: את זה לא שמעתי בכלל, אפס, מהמל"ל.

איימן עודה: אבל גם על השאלה הראשונה של הנשק שמגיע, למשל מהרשות הפלשתינית, אף אחד לא השתכנע פה שבאמת מדינת ישראל לא יכולה להגיע למחרטה בגדה המערבית.

איימן עודה: אני לא מאמין.

איימן עודה: האם יש מישהו פה שמאמין?

איימן עודה: אני לא מאמין.

איימן עודה: מחרטת נשק, בגדה המערבית, מן מפעל קטן.

איימן עודה: אני לא מאמין.

איימן עודה: מה, אפילו עם הקשר עם הרשות הפלשתינית, הרי בכל אירוע פוליטי מה שנקרא, בטחוני, בין פלשתינים לבין ישראלים המדינה מצליחה ב-100% מהמקרים.

איימן עודה: לכן אני חושב שגם מה ששמעתי מהמל"ל על זליגת הנשק, זה לא ממש שכנע אותי, אבל על איסוף הנשק הקיים לא נאמר כלום.

איימן עודה: אני רוצה לסיים במשפט אחד.

איימן עודה: מה שאמרת כבוד סגן השר, אני התחברתי אליו.

איימן עודה: אבל אל תגידו לי שלא להסתכל אל העבר כי העבר מבחינתי זה מדמם ברמה הכי קרובה.

איימן עודה: מה שאמרת זה כתב אישום.

איימן עודה: כתב אישום נגד השרים לבטחון פנים שהיו לפניך.

איימן עודה: תודה רבה.

מירב בן ארי: תודה רבה.

מירב בן ארי: ח"כ אורית סטרוק בבקשה.

אורית סטרוק: אני בגדול מברכת על התכנית.

אורית סטרוק: זו נראית תכנית טובה, אבל חסרים שני דברים.

אורית סטרוק: א.

אורית סטרוק: חסרים נתונים ספציפיים, כל מה ששמענו פה לכל אורך הדיון, לכל אורך המצגות, אם לא מכמתים את זה, זה גם יכול להיות שווה לכלום וזה גם יכול להיות הוספנו.

אורית סטרוק: מה הוספת?

אורית סטרוק: הוספנו שני תקנים.

אורית סטרוק: 20 תקנים.

אורית סטרוק: כמה זה עונה על הצורך, זה מאוד מאוד חסר.

אורית סטרוק: נקודה שניה זה באמת מה שאמר חברי ראש העיר לוד, יאיר רביבו וגם זה זועק מכל הערים המעורבות.

אורית סטרוק: לא יכול להיות שהנושא הזה של הערים המעורבות לא ייכנס חזק מאוד פנימה לתוך התכנית הזאת.

אורית סטרוק: גם בתכנית החומש וגם בתכנית.

קריאה: גם בתכנית החומש היא נמצאת אבל באופן חלקי מאוד ולא בנוגע לתשתיות.

אורית סטרוק: באופן חלקי מאוד זה עדין.

אורית סטרוק: זה לשון המעטה.

קרן ברק: זה כלום.

קריאה: לא כלום, אבל התשתיות לא נמצאות.

אורית סטרוק: בסוף, מה שאמרתי גם בדיון הקודם ואני חוזרת ואומרת גם כאן, אני אומרת יישר כוח גדול מאוד על ניהול התכנית הזאת למיגור הפשיעה במגזר הערבי, אבל לא יכול להיות שאין בצידה תכנית למיגור האלימות הלאומנית, הפשיעה הלאומנית שידענו כאן במסגרת "שומר חומות" ולפניו ואחריו והיא לא נגמרה, והפשיעה הלאומנית הזו, אדוני סגן השר, אין שולחן עגול, ולפשיעה הלאומנית הזאת אין גיוס של כלל משרדי הממשלה ולפשיעה הלאומנית הזו, אני חוששת קצת, חברי מנכ"ל משרד הפנים, שאין לגביה עין בוחנת לגבי המכרזים.

אורית סטרוק: חוששת.

אורית סטרוק: מה שעשיתם עם המכרזים ביחס לפשיעה בחברה הערבית זה יפה מאד, אבל האם זה קיים גם ביחס לגורמים לאומניים שעניינם להתסיס - - -

קריאה: לגבי המכרזים של העמותות את מתכוונת?

אורית סטרוק: כן.

אורית סטרוק: עמותות וכדומה, עמותות כמו עמותה 48 ועוד עמותות.

תומר לוטן: איך זה קשור אלינו?

אורית סטרוק: אני פשוט אומרת לך מירב, בסוף - - -

תומר לוטן: איך זה קשור אלינו אבל - - -

קריאה: זה שירות הבטחון הכללי יחד עם משרד הבטחון.

תומר לוטן: אני לא יודע להתעסק עם העמותות.

תומר לוטן: מה לעשות?

מירב בן ארי: לא, זה לא קשור.

אורית סטרוק: אני אומרת לך מירב, בסוף לצערנו הרב זה לא ראוי, אבל לצערנו הרב אין גורם ממשלתי שמתכלל את הטיפול בעבריינות הלאומנית הערבית כלפי יהודים שאין הלימה.

אורית סטרוק: זה לא אותם גורמים, זה לא נוער ברזלים, זה לא כאלה שאין להם במה לעבוד.

מירב בן ארי: תודה.

מירב בן ארי: הנקודה ברורה לחלוטין.

אורית סטרוק: כאן בוועדה הזו יהיה דיון - - -

מירב בן ארי: אל תדאגי, אני אתייחס אחרי זה לערים המעורבות.

מירב בן ארי: ח"כ אופיר סופר בבקשה.

אופיר סופר: גבירתי היו"ר וסגן השר סגלוביץ', יש לי הערכה רבה לפעילות, אמרתי את זה קודם ואני אומר את זה גם עכשיו.

אופיר סופר: כמה דברים.

אופיר סופר: קודם כל אני מסכים וזה לא קורה תמיד, עם ח"כ עודה, לגבי הנקודה המרכזית ואמרנו את זה בעבר, זה איסוף הנשק.

אופיר סופר: איסוף הנשק זו נקודת ההכרעה של האירוע הזה.

אופיר סופר: זה לא סותר, וזה בדיוק מה שאני רוצה לומר, שיש אחר כך עוד מרחבים נוספים שצריך לטפל בהם.

אופיר סופר: אז לפני הנקודה של המרחבים.

אופיר סופר: דיברנו פעם על הסוגיה של המרכיב של ההסברה בהקשר הזה ואתה דווקא קיבלת את ההערה, לא ראיתי את זה נכנס, יכול להיות שלא שמתי לב, לא ראיתי שזה נכנס כאן.

מירב בן ארי: מה הייתה ההערה שלך?

יואב סגלוביץ': ראש מערך ההסברה, הוא קיבל את האחריות הכוללת אחרי הפגישה הקודמת מבחינת הממשלה, ואנחנו מסייעים לו בכל מה שקשור.

אופיר סופר: אוקיי.

אופיר סופר: דבר נוסף שאני רוצה לדבר עליו זה שיש מרחבים אחרים שבהחלט משפיעים על אווירת הג'ונגל.

אופיר סופר: אנחנו מדברים על הפשיעה החקלאית, הבוקר נשרף מתבן בקיבוץ אפיקים, הפשיעה החקלאית יש על זה מחר דיון, אבל היא חייבת להיות שזורה פה באירוע.

אופיר סופר: זה לא דבר שאפשר להתעלם ממנו.

אופיר סופר: לצערי גם כן אני לא יודע, זאת אומרת, האם אתם מקדמים כי ראיתי שדחיתם את החוק שלי, האם אתם מקדמים החמרת ענישה בנושא פשיעה חקלאית.

אופיר סופר: אפרופו ענייניות ופוליטיקה, אז עדיין זו ציפייה גבוהה מדי מהקואליציה אבל נראה לי דבר שהוא חשוב לעשות.

אופיר סופר: נושא של מרחב של צירי התנועה, הנהיגה הבריונית.

אופיר סופר: באתר הרלב"ד מופיע מחקר שמדבר על זה שבקרב האוכלוסייה הערבית הנהיגה הבריונית הרבה יותר קיימת.

אופיר סופר: אני מרגיש את זה על צירי התנועה בצפון.

אופיר סופר: זה לא להעביר סד"כים, כוחות מהמרכז לצפון אלא שצריך להוסיף, וזה נכון לגבי הרבה דברים אחרים.

אופיר סופר: ההתפרצויות במרחב הכפרי, שאתה מכיר את הסיפור האישי שלי אבל השבת האחרונה גם פרצו לארבעה בתים.

אופיר סופר: בסך הכל אנחנו מדברים כאן על אזורים, בדיוק כמו שדיבר ראש העיר יאיר רביבו על ערים מעורבות, אנחנו מדברים על אזורים גיאוגרפיים, במיוחד הכפריים, שהם מעורבים, זאת אומרת הפרדת הרשויות היא הטוש השחור שגם הוא לא קיים בהפרדת הרשויות המוניציפליות.

אופיר סופר: נושא של שב"חים, יש שהייה של שב"חים שבעיקר נמצאים לעבודות חקלאיות, אבל לא רק לעבודות חקלאיות, גם לעבודות בניין וכולי.

אופיר סופר: והם משפיעים.

אופיר סופר: בתקופה הזאת הם שוהים במטעי זיתים, במרחב שלי, באזור שלי אני מכיר לפחות מוקד אחד כזה ובמוקד נוסף בגליל תחתון.

אופיר סופר: הדברים האלה צריכים להיות מטופלים, אין ספק שהשהייה של השב"חים, הם ממש שוהים שם תקופות ארוכות והם משפיעים ממילא גם על מה שקורה אחר כך בחברה הערבית והישראלית בכלל.

אופיר סופר: דבר נוסף שניסיתי לומר לפני כן זה לגבי המכרזים ברשויות.

אופיר סופר: לא נמצא פה מנכ"ל משרד הפנים ורציתי לשאול אותו את השאלה הזאת.

אופיר סופר: אני לא מכיר את המנגנון שהוא מדבר עליו, אבל אם החברה הכלכלית יוצאת לעבודות פיתוח ומועבר שם מסר לקבלנים בסביבה, וזה לא צריך להיות בחברה הערבית, זה יכול להיות בכל מקום בסביבה, אמרתי, המרחב אין בו הפרדה.

אופיר סופר: בסוף אנחנו חיים באותו מרחב, קבלנים מקבלים התראות לא לגשת למכרז מסוים, וזה גם משהו שצריכים לשים עליו את היד בעניין הזה, ויש לי הצעה שאולי אני אוציא עליה מכתב אבל לעניות דעתי, וזה מתקשר לדברים של ח"כ סטרוק, אבל לא רק, יש דברים שגם לי לא נוח לדבר עליהם כאן בדיון.

אופיר סופר: אני חושב שחייבת לקום, קודם כל צריך לחשוב על הוועדה הזו האם היא צריכה לעבוד גם בקונספט של חוץ ובטחון מבחינת דיונים מסווגים ושאינם מסווגים.

מירב בן ארי: יש לנו ועדת משנה חסויה.

אופיר סופר: אז את זה לא ידעתי.

מירב בן ארי: יש לנו.

מירב בן ארי: שמאיר ורות חברים, ואנחנו מחכים לשני חברים מהאופוזיציה.

אופיר סופר: מאה אחוז.

אופיר סופר: תמשיכו לחכות.

אורית סטרוק: מירב, את יכולה לפתור את זה בצ'יק.

אורית סטרוק: פשוט תוודאי שהקואליציה פחות דורסנית בדרישות שלה, ואז פתרת את הבעיה.

מירב בן ארי: זה כמו המורה שמאשימה את התלמידים שהגיעו.

מירב בן ארי: את יודעת שאני לא דורסנית.

אורית סטרוק: לא, בגלל שאת מאלה שיכולים להביא את זה, לכן אני אומרת לך.

מירב בן ארי: הבנתי.

מירב בן ארי: אז תדעו שיש ועדה חסויה, היא עשתה כבר - - -

אופיר סופר: אנחנו שמחים לדעת שיש חלקים בכנסת שפועלים כי כרגע התחושה היא שלא.

מירב בן ארי: אני מתנצלת שלא ידעתם אבל קודם כל היו שני דיונים על הבריכה מכלא גלבוע והיה דיון של הרשות להגנה על עדים ובטח שיש ועדה חסויה והיא תמשיך להעלות נושאים חסויים גם שחברי הכנסת יעלו.

מירב בן ארי: ועדיין אני מחכה - - -

אופיר סופר: איך מישהו אמר, ואני חלילה לא פוגע, היא כזאת חסויה עד כדי כך שלא ידענו שהיא קיימת.

מירב בן ארי: אוקיי.

מירב בן ארי: אז מה רצית להעלות בחסויה?

אופיר סופר: אני חושב שיש נושאים ש-, טוב, אני לא אדבר על זה כאן.

אופיר סופר: אגב, צריך לראות גם כן בהמשך לדברים של ח"כ סטרוק, אם כל ח"כ נכנס לחסויה - - -

מירב בן ארי: לא, רק חברי כנסת חברים.

מירב בן ארי: אז קודם כל תביאו חברים לוועדת בטחון פנים ואז גם הם יבואו לחסויה.

מירב בן ארי: אבל בלי קשר, אתה יכול גם להגיד לי אחרי זה.

אופיר סופר: כי היום גם בחוץ ובטחון עשו קצת - - -

מירב בן ארי: אתה יכול לדבר איתי אחרי זה.

מירב בן ארי: אתה יודע את זה.

אורית סטרוק: את יכולה לספר שתהיה ועדה חסויה יותר איכותית מוועדת חוץ ובטחון - - -

מירב בן ארי: אוקיי.

מירב בן ארי: בסדר.

מירב בן ארי: ח"כ עמיחי שיקלי ולאחריו ח"כ קרן ברק ואז אבקש את התייחסות המשרדים.

מירב בן ארי: בבקשה.

עמיחי שיקלי: אז קודם כל מצגות זה דבר חשוב ובהחלט המצגות לאור מה שרואים במצגות, המציאות נראית שהולכת לכיוון טוב, אבל ברשותכם אני מבקש לקחת אתכם לשטח, ליום שישי האחרון, יערות מנשה אזור גלעד, חמש משפחות שיוצאות לקמפינג, כל אחת ברכב שלה, חודשים הם מתכננים טיול, הם מגיעים לחניון קק"ל מוסדר שמותרת בו לינה, מתמקמים וכשהם מגיעים מקבלים את פניהם צעירים רכובים על סוסים וטרקטורונים שמשאירים אחריהם טינופת נוראית, זה שלב א' באירוע.

עמיחי שיקלי: שלב ב' מגיעים עוד קבוצת רכבים מתמקמים לידם, שלב ג' מגיעים קבוצה של צעירים, 20 מטר מהם, פותחים בכוונה עליהם רמקולים בפול ווליום, מתערטלים, שותים, משתכרים, עד שבסופו של דבר בשעה 2:00 לפנות בוקר לערך כל החמש משפחות מתקפלות ומנתקות מגע.

עמיחי שיקלי: אני מעלה את זה כנקודה, מה שקורה בשטח גם בכבישים, גם ביערות, בשטחים הפתוחים, גם נושא של דריסת שדות, אני מבקש לשים את זה גם כחלק מתוך הטיפול הכולל בתופעות.

עמיחי שיקלי: אגב, נושא של אלכוהול, הגם שבאיסלאם זה לכאורה אסור, ביערות של הגליל הנושא של אלכוהול, כל מי שמסתובב ורוכב בשטח באופניים רואה את כמות בקבוקי הוודקה שמשאירים שם, זה גם כן חלק מהנושא הזה שצריך להסתכל עליו.

עמיחי שיקלי: הדבר השני זה משטרת אל חריסה, אני עובר נושא.

עמיחי שיקלי: לפני כחודש הייתה תקופה איומה ונוראה של אנשי משטרת ישראל בכפר קאסם.

עמיחי שיקלי: במכות רצח, הדבר הזה תועד בווידאו ומה ששמענו לאחר מכן מדובר המשטרה אלי לוי, זה היה לא פחות ממדהים.

עמיחי שיקלי: הוא אמר, קודם כל מי שתקף זה סוג של משטרה מקומית - - -

מירב בן ארי: חברת שמירה, כן.

עמיחי שיקלי: משטרה מקומית בחסות התנועה האיסלמית שיו"ר ועדת הפנים ווליד טאהא היה מעורב בהקמתה על פי מה שנכתב בתקשורת.

עמיחי שיקלי: אומר דובר המשטרה: "כוח השמירה האיסלמי - - -

איימן עודה: סליחה, תן לי להבין מה אמרת - - -

עמיחי שיקלי: אל תתערב לי בדברים.

איימן עודה: לא, אני רוצה לשמוע.

מירב בן ארי: תן לו לסיים ואז.

איימן עודה: אני רוצה להבין מה אמרת.

מירב בן ארי: שניה, שיקלי יסיים ותעיר את ההערה שלך.

מירב בן ארי: אין בעיה.

מירב בן ארי: רק תן לו לסיים.

עמיחי שיקלי: חצוף.

עמיחי שיקלי: בקיצור, אלי לוי דובר משטרת ישראל אומר לגבי אותו כוח שמירה איסלמי "כוח השמירה האיסלמי הוא כמו משמר אזרחי".

עמיחי שיקלי: ממש כנפיים של קרמבו.

אופיר סופר: לא יכול להיות שאלי אמר דבר כזה.

עמיחי שיקלי: אמר את זה, זה מתועד בעתונות.

עמיחי שיקלי: עכשיו אני אומר, האם סגן השר לבטחון פנים סגלוביץ', האם יש למשטרת ישראל ומשרד בטחון הפנים כוונה לאפשר לגוף כמו אלחריסה להוסיף ולפעול כרגיל?

יואב סגלוביץ': אתה רוצה תשובה עכשיו?

יואב סגלוביץ': בסוף אני אענה לכולם.

מירב בן ארי: הוא עונה לכולם.

עמיחי שיקלי: הערה אחרונה.

עמיחי שיקלי: מחר בבוקר בשעה 10:00 יינתן פסק דין שמעולם לא היה אמור להינתן ליהודי יקר בשם אריה שיף בערד.

עמיחי שיקלי: אדם שניסה להגן על רכושו, על חייו, מפני חבורת עבריינים שהגיעה אליו לשטח שלו, תקפה אותו והוא ניסה להתגונן, ירה לעבר הרכב שנמלט.

עמיחי שיקלי: כתוצאה נהרג אדם אחד.

עמיחי שיקלי: אנחנו מכירים את הסיפור הזה.

עמיחי שיקלי: מערכת המשפט ביקשה להשית עליו ארבע שנות מאסר, זה מה שביקשו בתביעה.

עמיחי שיקלי: אני בא ואומר, חלק מהנושא הזה של בטחון פנים זה גם היכולת של המדינה לומר כשאנחנו מפשלים וכשבנגב כל דאלים גבר, אז אנחנו צריכים גם לאפשר לאזרחים להגן על עצמם וכשהם מגינים על עצמם, כמו שהיה בחוק שי דרומי, לאפשר בחקיקה לא להגיע למצבים שבנאדם צריך להיות מואשם באישומים חמורים ולמצוא את עצמו בארבע שנות מאסר חס וחלילה.

עמיחי שיקלי: זה דבר שהוא משמעותי.

עמיחי שיקלי: בעניין הזה הגשנו הצעה לתיקון של חוק שי דרומי שתרחיב מעט את גבולות הגזרה שלו ואני אשמח להירתמות שלך בעניין הזה.

עמיחי שיקלי: תודה רבה.

מירב בן ארי: תודה רבה.

מירב בן ארי: ח"כ קרן ברק בבקשה.

קרן ברק: קודם כל אני מברכת כמובן על הוועדה ועל זה שבעצם כמו שאת הצגת, או אני לא יודעת אם זו את או יאיר רביבו אמרתם, שזו בעצם ועדה מתכללת שבאמת תיכנס לעומק של כל המשרדים כי זה לא עוזר אם רק המשטרה עובדת ואם - - -

מירב בן ארי: אמרתי את זה בהתחלה.

מירב בן ארי: כולם.

קרן ברק: אחרי זה זה מגיע לפרקליטות, שם זה נעצר, מגיע לבית משפט ונעצר שוב.

קרן ברק: זאת אומרת גם אם אנחנו עברנו את המשוכה ולא תמיד אנחנו עוברים את המשוכה של המשטרה, אני אומרת שזה גם לא תמיד קורה, אבל בהנחה וזה קרה והשר לבטחון פנים פה גם אם יעשה עכשיו פעולה מאוד משמעותית במשרד לבטחון פנים, יש בעיה חמורה במשרד המשפטים ושם יש - - -

מירב בן ארי: מנכ"ל משרד המשפטים נמצא כאן.

קרן ברק: בסדר.

קרן ברק: הוא עדיין משרד המשפטים, אני יודעת שבעיניכם, אני רואה לפי המינויים, שיש לזה הרבה משמעות כשהצגתם את המנכ"לית הקודמת לתפקידים בכירים, אמרתם שיש לזה הרבה משמעות.

קרן ברק: אין הרבה משמעות למנכ"ל משרד המשפטים בעבודה המשפטית.

קרן ברק: יש ליועץ המשפטי, יש לפרקליטות, פחות למנכ"ל משרד המשפטים.

מירב בן ארי: גם למנכ"ל יש.

מירב בן ארי: בטח מול הפרקליטות.

קרן ברק: פחות.

קרן ברק: והמשוכה הזאת של הפרקליטות ואחרי זה של מערכת המשפט עצמה, היא בעיני הבעיה היותר חמורה בדברים האלה ושם צריך איך שהוא לתת את הדעת, כממשלה, עוד פעם, כי אתה לא אחראי על זה, לא כי אני לא סומכת, פשוט זו לא האחריות שלכם, זה אחריות של משרד אחר וגם אם אתם תהיו הכי טובים שיש, זה יכול להיעצר בצוואר הבקבוק הבא, ושם זה לא יעזור כמה שלא תהיו מצויינים וטובים בתכנית ששת החודשים ולכן הוועדה הזאת שלך צריכה איך שהוא לתת את ה- - -

מירב בן ארי: זה מה שאמרתי בהתחלה.

קרן ברק: אני רק אוסיף ואגיד, אני ורות יושבות ראש השדולה לערים המעורבות ואני ביקשתי היום דיון, ביקשתי כבר בשבוע שעבר, פשוט לא היו דיונים בנשיאות הכנסת בשבוע שעבר, ביקשתי דיון בוועדה שלך לדעתי או בוועדת הפנים, לכל הסוגייה של הערים המעורבות.

קרן ברק: כי מה שיאיר רביבו אמר זה הרבה יותר משמעותי ממה ש- - - תכנית החומש יש לה 30 מיליארד שקלים, בעצם היא פחות קשורה, היא גם קשורה לטיפול בפשיעה, אבל לא רק.

מירב בן ארי: זו תכנית אחרת.

מירב בן ארי: זה לא התכנית של הדיון הזה.

קרן ברק: נכון.

קרן ברק: זו לא התכנית הזאת, זו תכנית אחרת לחלוטין אבל בתכנית החומש ששם גם יש את כמו שכולם דיברו פה על ההזדמנויות, לא רק על האכיפה אלא גם ההזדמנויות שצריך להשקיע בתשתיות, בחינוך ובכל שאר הדברים, אז אם בתכנית של ה-30 מיליארד שקלים נותנים 300 מיליון שזה 1%, כאשר הערים המעורבות, ערביי ישראל שחיים בערים המעורבות הם 10%, זאת אומרת ש-10% כל תרגיל בחשבון של כיתה א' יודע ש-10% מ-30 מיליארד זה 3 מיליארד.

קרן ברק: כלומר מתוך 30 המיליארד צריך לתת 3 מיליארד לערים המעורבות, נתנו 300 מיליון שזה 1%, לא 10% שזה הגודל - - -

מירב בן ארי: זו תכנית אחרת.

מירב בן ארי: תכנית החומש היא לא קשורה לדיון, אגב, היא מתאימה גם לוועדת הפנים, את צודקת, זה לא לבטחון פנים.

אורית סטרוק: גם - - -

מירב בן ארי: לא, סליחה, הדיון הזה, אמרתי את זה בתחילת דבריי, הוא על התכנית, 2.4 מיליארד.

מירב בן ארי: תעשו דיון אחר.

מירב בן ארי: תסיימי.

מירב בן ארי: זה לא קשור לדיון הזה.

קרן ברק: לאף אחד לא הפרעת לדבר - - - שדברים לא - - - בכלל, את נתת לדבר.

מירב בן ארי: לכולם.

מירב בן ארי: אין בעיה.

קרן ברק: אני רוצה רק לומר פה למישהו שכבר הלך, אז אני רק אגיד את זה לכם, לעופר כסיף.

קרן ברק: ראשי הערים בערים המעורבות במיוחד, אני יותר מכירה את ראשי הערים בערים המעורבות, פחות במגזר הערבי, זאת האמת, ואני מכירה את מיכאל וידל, את יאיר רביבו, את שמעון לנקרי, את רונן פלוט, בדרך כלל הם הפתרון, הם לא הבעיה.

קרן ברק: הם הפתרון.

קרן ברק: כי הם יכולים אפרופו כל המכרזים שאתם מדברים על מכרזים עוקפים כדי שלא יגיעו חזרה לארגוני הפשיעה, הם מכירים את התושבים שלהם, בדיוק כמו שהם יודעים בשאר התחומים להפעיל את - - - הם יודעים בדיוק בתוך העיר והם מכירים את התושבים שלהם בדיוק כדי להתגבר על כל הכספים האלה, שלא יעברו חזרה לחמולות ויוחזרו לפשיעה, אלא הם יעברו בצינורות הנכונים כדי לקדם את התכניות הנכונות.

קרן ברק: ולכן ראשי הערים בערים המעורבות הם לא הבעיה, הם הפתרון.

קרן ברק: זו הדרך הכי מושכלת להעביר ולהשתמש ב הם גם לכספים וגם לדברים נוספים כמו שאתם אמרתם פה על הפשיעה.

קרן ברק: אתה בעצמך אמרת יואב, שאתה ישבת עם ראשי הערים וקיבלת הרבה תכניות.

קרן ברק: אני יכולה לומר שהרבה מאוד מהחוקים שאתם מעבירים היו בתכנית המגירה שלי עוד לפני שקרו פרעות מאי, בדיוק מהסיבה הזאת שישבתי עם ראשי הערים והבנו בדיוק איך צריך להתנהל מול ה- - -

מירב בן ארי: תודה ח"כ קרן ברק.

מירב בן ארי: איתמר בן גביר אחרון הדוברים ואנחנו עוברים לסיכום.

איתמר בן גביר: קודם כל גבירתי היו"ר, אני מברך אותך כמובן על הדיון החשוב הזה וגם אותך סגן השר שאתה מגיע וגם רואים שאכפת לך ואתה על התחום, כל כולך נטוע בו וטוב שכך.

איתמר בן גביר: הבעיה שלי, אני לא מבקר אותך אישית אבל המסר הכפול שיש מצד כל מיני גורמים כולל השר לבטחון פנים.

איתמר בן גביר: צריך לומר את הדברים על אמת.

איתמר בן גביר: כי כשהשר לבטחון פנים נכנס לתפקידו, וגם היום, מה שהוא אומר זה שצריך להקפיא ולעצור ולבדוק כל צווי הריסה בדרום ובמזרח ירושלים, וכשמגיעה הסיירת הירוקה בשבוע שעבר לבית של עבריין, לבית של עבריין ששבועיים לפני זה נעצר, על זה שהוא איים על אנשי הסיירת הירוקה, ויש לי את השם שלו, אם תרצה אחר כך, והשמיץ אותם ואמר שירצח אותם, ואחר כך מגיעה סיירת לבצע צו והבית כבר מפונה, ומתקשר מי שמתקשר, כל מיני גורמים פוליטיים, למשרד לבטחון פנים, והשר מוציא הודעה 'תעצרו את הפינוי כדי שעורך הדין ילך להוציא צו עיכוב בבית משפט' זה מסר שאומר 'חבר'ה, תאיימו על שוטרים, תאיימו על אנשי רשות ואז גם תצאו מורווחים'.

איתמר בן גביר: וכשבמזרח ירושלים אתם סוגרים את כל תיקי יידויי האבנים, זה משהו שנודע לי בימים האחרונים ופשוט התחלחלתי לשמוע.

איתמר בן גביר: סוגרים את כל תיקי יידויי האבנים בא"ת, ולא יודע, אולי מבחינת סטטיסטיקה, אני לא יודע מה, אבל זה קריצה, איזה מסר?

איתמר בן גביר: באים לכאן ומדברים על השקעה ועל מיליארדים ועל לעשות כך, אני באמת מסיר את הכובע, אבל מצד שני מה המסר.

איתמר בן גביר: כשיושב כאן חבר כנסת שרק לפני שלושה שבועות תקף חבר כנסת אחר, הרים יד עלי, ועדיין אני לא שומע שמשטרת ישראל בודקת את הדבר הזה, אז אני שואל אותך יואב, ותענה לי בכנות.

איתמר בן גביר: כשהוא תוקף מישהו, מה עכשיו יושב ילד באום אל פאחם - - -

מירב בן ארי: תודה.

איתמר בן גביר: לא, זה חשוב.

איתמר בן גביר: אל תקטעי.

מירב בן ארי: אבל איתמר, סליחה, אתה מתייחס לדיון, גם את, כשלא התייחסת לדיון עצרתי.

איתמר בן גביר: זה לא קשור לפשע?

מירב בן ארי: לא.

איתמר בן גביר: מה המסר כשאתה אומר 'אפשר לפשוע, אפשר להרביץ, אין דין ואין דיין'.

מירב בן ארי: אז אתה רוצה שאני אכליל את הפשיעה גם באצטדיוני כדורגל כי זה גם חלק מהפשע?

איתמר בן גביר: אבל מירב, הכל קשור להכל.

מירב בן ארי: אוקיי.

מירב בן ארי: אבל בשביל זה יש דיונים נפרדים.

מירב בן ארי: אני ביקשתי גם מח"כ קרן ברק להתייחס לתכנית.

מירב בן ארי: אז בבקשה ממך, זה לא רלוונטי לדיון.

איתמר בן גביר: אז אני אסכם בכותרת.

איתמר בן גביר: יש לי בעיה עם הקריצה הזאת.

איתמר בן גביר: עם הקריצה הזאת שמצד אחד אומרים 'אנחנו מטפל' ואני שוב אומר, אני מצדיע, כי אני כן מרגיש שאתה רוצה לעשות משהו.

מירב בן ארי: הוא עושה גם.

מירב בן ארי: הוא לא רק מרגיש.

איתמר בן גביר: אני ויואב מרחק מזרח ממערב אבל אני חייב להגיד שהוא אחד האנשים הרציניים בכל המערכת.

איתמר בן גביר: אני רק אומר שיש כאן איזה שהוא מסר כפול שמצד אחד אומרים 'נטפל' ומצד שני יש דלת מסתובבת שקורצת ואומרת 'לא נורא, לא נורא, תמשיכו לעבור עבירות'.

מירב בן ארי: תודה ח"כ איתמר בן גביר.

מירב בן ארי: לפני הסיכום של סגלוביץ' יש מישהו ממשרדי הממשלה שרוצה להתייחס?

עמיחי שיקלי: יואב הבטיח לי תשובה על אלחריסה.

מירב בן ארי: הכל בסדר.

מירב בן ארי: יואב מסכם, אני רק שאלתי על משרדי הממשלה שנמצאים כאן לאורך כל הדיון.

מירב בן ארי: יפה.

מירב בן ארי: לכן אני רוצה לעבור לסיכום.

אורית סטרוק: אני שאלתי ראשונה ולצערי הנציג הלך.

מירב בן ארי: מי?

אורית סטרוק: יאיר הירש.

מירב בן ארי: בסדר.

מירב בן ארי: אין בעיה.

מירב בן ארי: אפשר גם להעביר לו שאלות מתוך הוועדה אם היא חשובה.

רות וסרמן לנדה: אפשר רק משפט אחד?

מירב בן ארי: כן.

מירב בן ארי: משפט אחד ואנחנו מתכנסים לסיכום של סגלוביץ'.

רות וסרמן לנדה: אני חושבת שהרבה מאוד שנים השתרשה כאן נורמה, ונורמה זה דבר שאי אפשר לחוקק ואי אפשר לעשות לגביו מבצע.

רות וסרמן לנדה: נורמה של היעדר סובלנות לכל סוג של פשיעה, בין אם מדובר על מה שח"כ בן גביר אמר עכשיו ובין אם מדובר בכל דבר אחר.

רות וסרמן לנדה: כל סוג של אלימות או היעדר תשומת לב לחוק חייבת להיות ברורה שאין דברים כאלה, אין סובלנות לדבר הזה, וזה משהו שלא היה ב-12 עד 15 השנים האחרונות.

רות וסרמן לנדה: וזה משהו שכן לצד כל הדברים שמושקעים בתכנית החומש ובתכנית המעולה הזו, זה חייב להיות מאוד ברור גם בחינוך וגם במסרים וגם בהסברה וגם ראש הממשלה וגם בדיבור לציבור רחב יהודי וערבי, בהתנהלות אבל ממש כי הדברים, יש לקונות בעניין הזה.

רות וסרמן לנדה: יש פה נורמטיביות של אלימות.

מירב בן ארי: כן.

מירב בן ארי: שמעתי גם אתמול אחרי משחק הכדורגל מה אמר מאמן מכבי תל אביב, לא יודעת מי מכם ששמע, זה הכל חלק מהאירוע שלצערי מידרדר פה.

מירב בן ארי: תקשיבו למה שהוא אמר, הוא אמר דברים קשים אבל כנראה אחרי משחק קשה.

מירב בן ארי: מנכ"ל המשרד לבטחון פנים ולאחר מכן יואב סגלוביץ'.

מירב בן ארי: ואני אסכם.

תומר לוטן: אני אנסה להיות מאוד קצר ודווקא לקחת את הדברים האחרונים של ח"כ וסרמן ולהגיד שאני חושב, הרי כולנו פה משוועים לתנועת עומק, לתזוזת עומק אמיתית - - -

מירב בן ארי: תודה על התיקון.

מירב בן ארי: זה אמר ניר קלינגר של הפועל.

מירב בן ארי: לא של מכבי.

מירב בן ארי: תיקנו אותי.

תומר לוטן: אני חושב שמה שאנחנו מנסים לעשות כאן, בוודאי סגן השר יפרט את זה בסיכום הדברים שלו, אני קורא לזה הסערה המושלמת.

תומר לוטן: זאת סערה מושלמת שצריכה לבוא בפן האכיפתי ובפן החקיקתי ובפן המוניציפלי ובפן הענישתי ופן התרבותי וכל הדבר הזה ביחד גם בדברים מתואמים יותר וגם בדברים שפשוט קורים, צריכים לייצר כדור שלג שהולך וגדל ואני חושב שהמטרה שלנו וזה אני חושב ששיתפנו בדיון הזה, זה ללחוץ על כל הכפתורים בכל ההיבטים בכל המישורים כי אין דבר אחד שהוא הנקודה הארכימדית של הדבר הזה, זה שורה מאוד ארוכה של דברים שהם צריכים לקרות יחד ואני חושב שנתנו לזה סגירה די רחבה.

תומר לוטן: אני רוצה גם לומר בהקשר הזה לדברים של ח"כ סטרוק, למרבית הדברים שציינו ומפאת חוסר הזמן לא נכנסנו אליהם, יש פירוט מאוד גבוה.

תומר לוטן: אני אשמח בכל הזדמנות להציג אותו.

תומר לוטן: פירוט של השוטרים, ופירוט של השיטור העירוני ואיך הוא מפוזר, והאמצעים הטכנולוגיים ואיפה נקים את ה-safe city.

תומר לוטן: אני יכול להגיד, גם אני חושב ששמענו פה הרבה בדיון הזה את השוועה להרבה יותר שוטרים בהרבה יותר מקומות, מהשטח ומהבילוש ומהמודיעין ואני חושב שמה שאנחנו עושים בתכנית הזאת זה לקחת את אותה הקצאת שוטרים שהיא די משמעותית כאן וממש אחד אחד אנחנו מצרפים אותם למשימות השונות וזה אף פעם לא מספיק.

אורית סטרוק: אני אגב ראיתי בדיון שהיה פה בתחילת אוקטובר, לא הייתי כי ישבתי בדיוק שבעה על אמי אבל ראיתי בפרוטוקול שאמרתם שתקום תחנת משטרה בלוד ועכשיו שמענו מראש העיר שהיא לא קמה.

תומר לוטן: לא, ראש העיר לא נמצא אבל הסיפור של התחנה הוא לא הקמתה אלא שיפוצה.

תומר לוטן: וזה נושא שאני מגיע אליו בשבוע הבא בדיוק כדי לטפל בנושא הזה.

תומר לוטן: אז רק שלוש נקודות שעלו כאן כי יש עליהן התייחסות נקודתית ואני רוצה להגיד אותה.

תומר לוטן: 1.

תומר לוטן: נושא של הערים המעורבות שחזר פה על ידי כמה וכמה דוברים, אז כפי שנאמר, בתוך התכנית הבט"פית, נקרא לזה כך, שהיא לא תכנית החומש, אנחנו ממקדים פעולה משמעותית במודל של safe city בשתי ערים מעורבות שאיתן אנחנו מתחילים.

תומר לוטן: זה לא סתם מודל, זה תוספת של שוטרים בכל ישוב כזה שמוקם ה-safe city נכנסים עוד כמעט 40 שוטרים במוקד עירוני מאוד מאוד מתקדם, מזכיר קצת את מב"ת 2000, מי שמכיר מהעיר העתיקה בירושלים, אירוע מאוד - - -

רות וסרמן לנדה: באיזה ערים?

תומר לוטן: עכו ולוד צפויות להכנס לזה בשנה הזאת, ואנחנו מתכננים להרחיב את זה ככל שזה יצליח.

תומר לוטן: זאת נקודה חשובה, אני חושב שהיא קצת מפוספסת בדיון הכולל.

תומר לוטן: אז זאת נקודה לגבי ערים מעורבות.

תומר לוטן: עוד שני נושאים שהזכרנו אותם בתחילת הדברים ובכל זאת נשאלנו עליהם, אחד זה הסיפור של פשיעה חקלאית, פשיעה חקלאית נמצאת בתוך התכנית הזאת, קצת קשה לראות אותה אבל יש בה גם אלמנט של שיטור מועצתי, הזכרתי את זה קודם בתחילת הדברים שלי, וגם חיזוק מאוד גדול של נוכחות מג"ב גם בדרום וגם בצפון, שחלקה הגדול מיועד לדבר הזה.

תומר לוטן: אני גם יכול לעדכן שביום רביעי הקרוב אנחנו צפויים להעביר החלטת ממשלה נוספת בשיתוף משרד נגב-גליל שהמטרה שלה לבנות בסיסי מתנדבים של מג"ב.

מירב בן ארי: עם השומר החדש.

תומר לוטן: זה עם עוד ארגוני מתנדבים - - -

מירב בן ארי: כן.

מירב בן ארי: הם יציגו את זה גם מחר הבנתי.

תומר לוטן: מבוסס מתנדבים משודרגים, אגיד את זה כך, כי הם מקבלים גם אמצעים מודיעיניים ואמצעי צפייה וכולי, המטרה היא שבאמת הנוכחות של המתנדבים ביחד עם החוזקה של מג"ב, גם בצפון וגם בדרום לצד השיטור המועצתי שהזכרתי קודם יקפיצו את הנושא של פשיעה חקלאית מדרגה.

תומר לוטן: הדבר האחרון שאני אגיד, גם הוזכר פה קודם המשמעות של הרשויות המקומיות, העוצמה של ראשי הערים, המנהיגות שלהם.

תומר לוטן: מי שקורא את החלטת הממשלה מוצא בה פרקים ארוכים מאוד משמעותיים בנושא של המודל היישובי, המודל המקומי.

תומר לוטן: אנחנו עוסקים בזה באמת הרבה, בכל מקום כזה הכוונה שלנו היא להכנס בדיוק עם אותו שיתוף פעולה שהוזכר פה קודם.

תומר לוטן: ראש עיר, מפקד תחנת המשטרה, ארגוני מתנדבים, ארגוני - - - אזרחי, עירייה, גורמי חינוך, גורמי רווחה ועוד ועוד, ולבנות תכנית מותאמת בכל ישוב כזה.

תומר לוטן: זה חלק מהחלטת הממשלה, זה לא איזה nice to have, זה חלק מהמשימה שלנו שהיא חלק מתהליך הביצוע שלנו בשנתיים הקרובות.

תומר לוטן: אז בהקשר הזה אני חושב שלא רק שאני מסכים, אני חושב שזה ללא ספק גם אחד העוגנים העיקריים.

תומר לוטן: יש עוד כמה נושאים יותר קטנים שאני חושב שמפאת קוצר הזמן אוותר לענות עליהם אבל אני חושב שעל מרבית הדברים שעלו כאן אפשר למצוא מענה בתוך התכנית הזאת וכמובן לשמוע עוד הערות ותגובות.

תומר לוטן: תודה.

יואב סגלוביץ': אני אגיד כמה מילים, אני אנסה לענות כמה תשובות ואז אגיד כמה מילים קצרות לפחות מבחינתי לסיכום.

יואב סגלוביץ': אני אתחיל במה שנאמר על השר עומר בר-לב.

יואב סגלוביץ': הוא לא נמצא פה.

יואב סגלוביץ': אני לא הכרתי אותו לפני שנכנסתי לכנסת, הכרנו בכנסת, הוא השר לבטחון פנים ואני אומר לכל מי שנמצא פה, הבן אדם מגויס.

יואב סגלוביץ': מה שאמרתי פה, ביטאתי גם את תפיסת עולמו מצד אחד.

יואב סגלוביץ': מצד שני, כולנו פה אנשים פוליטיים, גם במשרד לבטחון פנים, 90% מהזמן אנשים מסירים את הכובע הפוליטי שלהם ועושים את העבודה וכך נוהג השר בר-לב, אני חושב שמה שקורה פה, מערבבים פה אירועים פוליטיים או התבטאויות פוליטיות שזה לגיטימי, לבין הביצועים של השר בר-לב.

יואב סגלוביץ': חשוב לי להדגיש את זה כאן כי נאמרו דברים והוא לא נמצא.

יואב סגלוביץ': ואני עובד איתו בשיתוף פעולה מלא וכל מה שאמרתי פה, תחשבו שהוא דיבר.

יואב סגלוביץ': דיברנו באותה דרך, באותה צורה, נכון שאני עכשיו קיבלתי את המנדט הזה לשישה חודשים להוביל את הרכבת הזאת, אבל כל יתר הדברים במשרד לבט"פ מי שמוביל הוא השר בר-לב ואני הסגן שלו.

יואב סגלוביץ': זה דבר ראשון וחשוב לי לומר את הדברים כי נאמרו דברים שאני חושב שהם לא נכונים לגבי השר בר-לב לגבי אופן התנהגותו וחשוב לי להגיד את זה.

יואב סגלוביץ': לגבי כמה שאלות כלליות שהיו.

יואב סגלוביץ': נאמרו פה דברים לגבי, ואני מתייחס לדברים שאמר ח"כ איימן עודה.

יואב סגלוביץ': כשאמרתי שאני לא רוצה להסתכל אחורה, אמרתי שאני יודע שהתפקיד שלי כרגע בעיקר לא לבזבז את הזמן על לעשות חשבונות עבר.

יואב סגלוביץ': יש לי חשבונות עבר, מקצועיים ואחרים, אני לא חושב שזה נכון שאני אבזבז את הזמן על זה, אלא להשקיע את רוב זמני ביישום התכנית הזאת.

יואב סגלוביץ': אני אגיד עוד משפט לגבי איסוף הנשק.

יואב סגלוביץ': שני דברים, אחד בטרמינולוגיה.

יואב סגלוביץ': נשק לא אוספים.

יואב סגלוביץ': נשק לוקחים בכוח.

יואב סגלוביץ': אף אחד לא נותן.

יואב סגלוביץ': אחרי שאמרתי את הדבר הזה, אני חוזר לאמירה שאמרתי לכולכם, אני צריך את הסיוע שלכם.

יואב סגלוביץ': מתי שהוא כן תהיה פעילות של איסוף נשק, אבל אחרי שידעו האנשים, עבריינים שמחזיקים נשק ואין מילה אחרת, עבריינים שמחזיקים נשק, ידעו שיש מחיר להחזקת נשק, זה אומר שמי שמחזיק נשק הולך לכלא אם הוא נתפס.

איימן עודה: יאללה.

איימן עודה: כולנו תומכים.

יואב סגלוביץ': אני יודע.

יואב סגלוביץ': לכן אני אומר יהיו את אותם תהליכים שאומרים בסוף 'רבותי, כל מי שעכשיו רוצה להבין שכללי המשחק השתנו, אנחנו נעשה את זה בדרך אחרת מאשר עשו באותן פעילויות שקראו להן איסוף נשק.

יואב סגלוביץ': יהיו פה פעילויות, וכבר התחילו, שבוע שעבר מי שלא יודע, רק כדוגמה, ודיבר על זה ניצב חכרוש, על כמויות הנשק שנלקחו, הם לא נאספו.

יואב סגלוביץ': הם נלקחו בכוח בחיפושים ואני רוצה לציין לשבח את הפעילות ואת הגיבוי שמקבלים מהחברה הערבית.

יואב סגלוביץ': הם רואים שאנחנו עובדים, בהקשר הזה גם ראשי רשויות, אנחנו לא לבד באירוע.

קרן ברק: מה זה נלקחו בכוח?

יואב סגלוביץ': נלקחו בכוח זה אומר שמביאים צו חיפוש ותופסים.

יואב סגלוביץ': אף אחד לא אוסף, זה לא שאומרים 'בואו תביאו'.

יואב סגלוביץ': אף אחד לא מביא, עבריינים לא מביאים כלום.

איתמר בן גביר: כמה כאלה היו?

יואב סגלוביץ': פה אני מדבר לגבי הטרמינולוגיה פשוט כדי שלא נחשוב שזה משהו פסטורלי.

יואב סגלוביץ': אני אומר את זה אל מול אירועי העתיד, לא רק אירועי העבר.

יואב סגלוביץ': בסוף פעילות משטרתית נוקשה אגרסיבית וחוקית היא עובדת בסופו של דבר באירועים האלה, יהיה פה, ואני גם פה אומר מראש, יהיו אירועים פה גם שכולנו נראה אולי מראות לא סימפטיים, אבל הם יהיו חוקיים, כי יצטרכו להכנס לבתים וזה לא נעים להכנס לבתים באמצע הלילה.

יואב סגלוביץ': עשיתי את זה לא מעט, לא סימפטי בכלל, גם אם אתה עושה, ובוודאי לא מי שנכנסים אליו.

יואב סגלוביץ': אני אומר את זה כאן רק בשביל הטרמינולוגיה.

יואב סגלוביץ': לא אוספים נשק אלא משטרה מבצעת פעילות אפקטיבית לתפיסת נשק.

קרן ברק: רגע, וענישה לגבי אלה שמחזיקים את הנשק, מה קורה איתם?

יואב סגלוביץ': מה שקורה איתם, מחר תבואו לוועדת חוקה בשעה 9:00 בבוקר ותצביעו בעד.

יואב סגלוביץ': זה מה שצריך לעשות.

יואב סגלוביץ': ואז יש עונש מינימום של רבע מהעונש.

יואב סגלוביץ': זה אומר שכל בנאדם שנתפס הולך לכלא.

קרן ברק: עונש מינימום למה?

מירב בן ארי: לאחזקת נשק.

קרן ברק: אבל כל אחד אומר 'זה לא שלי, זה של דודה שלי'.

יואב סגלוביץ': אני מציע לכם חברים כנסו לוועדת חוקה תעשו את הדיון שם.

יואב סגלוביץ': יהיו עוד דיונים בוועדת חוקה.

קרן ברק: הבעיה היא לא הענישה, הבעיה היא - - -

יואב סגלוביץ': קרן, אני רוצה לסכם.

מירב בן ארי: אנחנו בסיכום עכשיו.

מירב בן ארי: אני גם כך באיחור.

יואב סגלוביץ': אני נותן תשובות לשאלות.

יואב סגלוביץ': לכן אני מזמין אתכם לוועדות השונות להיות נוכחים בהן ולהשפיע שהדברים יעברו מהר ושזה יעבור קריאה שניה ושלישית.

מירב בן ארי: מחר בחוקה.

יואב סגלוביץ': הדבר הנוסף למה שנאמר פה, הפשיעה הלאומנית.

יואב סגלוביץ': אל תתבלבלו, יש מי שמטפל בזה.

יואב סגלוביץ': יש במדינת ישראל את שירות הבטחון הכללי, שהוא מטפל בפשיעה הלאומנית.

יואב סגלוביץ': זה תפקידו, הוא עושה את זה בצורה מצוינת.

יואב סגלוביץ': ודרך אגב, גם שלא נתבלבל, במקום שצריך להפעיל את שירות הבטחון הכללי במסגרת תפקידו, אני חוזר, וח"כ איימן עודה יודע, אמרתי יותר מפעם אחת במליאת הכנסת, אין הרחבה.

יואב סגלוביץ': הוא יעשה את הדברים במסגרת תפקידו בצורה הכי טובה, הכי נחושה והכי מקצועית שהוא יודע, במסגרת תפקידו.

יואב סגלוביץ': אבל מי שמוביל - - -

אורית סטרוק: אז ב- - -

מירב בן ארי: לא להפריע.

מירב בן ארי: אני מבקשת לא להפריע.

מירב בן ארי: שאלתם, הוא עכשיו עונה.

מירב בן ארי: אנחנו צריכים לסכם.

יואב סגלוביץ': אתם יודעים שאני גם ביום רביעי עונה על שאילתות.

מירב בן ארי: נכון.

יואב סגלוביץ': אני אענה על כל השאילתות שיהיו ובטוח יהיו שאילתות.

יואב סגלוביץ': דחופות ולא דחופות.

אורית סטרוק: לא, אבל - - -

מירב בן ארי: לא לא.

מירב בן ארי: אנחנו סיימנו.

מירב בן ארי: את לא מעירה.

מירב בן ארי: מספיק.

אורית סטרוק: אני לא הערתי, אני שאלתי, מירב.

מירב בן ארי: אין שאלות, אין הערות.

מירב בן ארי: הדיון נגמר בעקרון לפני 10 דקות.

מירב בן ארי: בעקרון.

יואב סגלוביץ': לגבי אכיפה, אכיפה צריכה להיות כלפי כל מי שמרים יד על כל אחד ולא משנה זהותו, לא דתו ולא מוצאו.

יואב סגלוביץ': ואני אומר פה לכל מי ששומע או לכל מי שלא הבין, שמי שירים על שוטרים יד במסגרת ביצוע תפקיד, יקבל את המענה החוקי שמגיע לו, המשמעות של שני החבר'ה שהוזכר פה, שלושה, בכפר קאסם, שהם עצורים עד תום הליכים.

יואב סגלוביץ': כך יהיה בכל מקום אחר בארץ, ללא הבדל מאיפה הגיעו האנשים האלה.

עמיחי שיקלי: כן, אבל השאלה הייתה - - -

מירב בן ארי: לא, לא.

עמיחי שיקלי: זו הייתה השאלה.

יואב סגלוביץ': בסדר.

יואב סגלוביץ': כל אחד עונה במקום הזה כפי שראיתי, א.

יואב סגלוביץ': על מה שהוא רוצה, וב.

יואב סגלוביץ': לא שמעתי אמירה אחת לגבי מה שהצגתי היום.

יואב סגלוביץ': אז אני מרגיש חופשי לא לענות על הכל.

אורית סטרוק: אבל שאלו אותך שאלת יסוד.

מירב בן ארי: לא, הוא עונה על מה שהוא נשאל.

אופיר סופר: כולם פרגנו, מה קרה לך.

מירב בן ארי: פרגנו ותמכו.

אופיר סופר: יואב, פרגנו, כי רוצים לקבל תשובות.

יואב סגלוביץ': זה נכון ש-95% מהזמן אני מנסה להיות עם הכובע המקצועי, אבל 5% אני גם פוליטיקאי.

יואב סגלוביץ': אז על ה-5% האלה קיבלתם תשובות.

אופיר סופר: אז תגיד מתי לא להתייחס ברצינות - - -

אורית סטרוק: - -

יואב סגלוביץ': יום רביעי, בואו נדחה את זה ליום רביעי.

יואב סגלוביץ': יש שאילתות.

יואב סגלוביץ': אני רוצה לסגור את העניין באמירה שקשורה למה שהוצג.

אופיר סופר: רק שניה.

אופיר סופר: החמרת ענישה בפשיעה החקלאית, אתה תתייחס?

אופיר סופר: כי ועדת השרים התייחסה אתמול.

מירב בן ארי: יש לנו גם דיון מחר.

אופיר סופר: לכל אחד יש את ה-3% שהוא גם פוליטיקאי.

אופיר סופר: אני שואל החמרת ענישה בפשיעה החקלאית, עזוב, לבוא ולהגיד שהקמנו ביתן לשומר החדש זה סבבה.

אופיר סופר: אני מכיר את המהלך.

אופיר סופר: אבל - - -

מירב בן ארי: לא, זה לא ביתן לשומר החדש.

אופיר סופר: מחר בוועדת חוקה יש דיון על החמרת ענישה על הפשיעה החקלאית?

מירב בן ארי: על החזקת נשק.

רות וסרמן לנדה: ויש גם דיון נפרד בנוגע לפשיעה חקלאית.

אופיר סופר: כי אני מעלה את זה ביום רביעי, אני אשמח אם תגיד לי 'תשמע, תמתין עם זה'.

יואב סגלוביץ': בוא נדחה את זה, יום רביעי הולך להיות עמוס, אני גם בזה.

יואב סגלוביץ': חכו רגע.

אופיר סופר: לא, מחר יש את הדיון על הפשיעה החקלאית.

אופיר סופר: דיברנו עכשיו.

אופיר סופר: - - -

יואב סגלוביץ': מחכים לכולנו גם במקומות אחרים.

יואב סגלוביץ': תראו, אני רוצה להגיד כמה מילים לסיום ולחזור למה שכאילו פחות רלוונטי אולי לכמה אנשים, זה הנושא של הדיון.

יואב סגלוביץ': לפחות לחלקם הקטן.

יואב סגלוביץ': אז אני חוזר ואומר רק שלושה דברים מבחינתי.

יואב סגלוביץ': האחד שאפשר לעשות שינוי.

יואב סגלוביץ': הדבר השני, שיודעים איך צריך לעשות את זה, יש את האנשים שיודעים לעשות את זה, יש משטרה שמובילה את המהלך הזה, יש את כל ממשלת ישראל שמגויסת לעניין הזה ואפשר.

יואב סגלוביץ': וזה יהיה, ואחרי שזה יהיה נצטרך רק להמשיך ולרתום את העניין הזה, כי זה גם רכבת למשהו אחר.

יואב סגלוביץ': כי נכון מי שאמרו פה וחלק התייחסו לעניין, הפשיעה והאלימות היא לא רק בחברה הערבית וארגוני פשיעה יהודיים גם הם מרימים ראש.

יואב סגלוביץ': וצריך להסתכל תמיד על הראייה הרחבה, אבל כרגע אנחנו נמצאים בעיצומה של נסיעה כרגע לפחות על איזו שהיא רכבת, התקציב יגיע גם ל-549 וגם ל-550, ייכנסו עוד גורמים, יטפלו גם במעטפות, אבל לפני הכל צריך לייצר את התחושה קודם כל שאפשר, כי אם תשאלו אותי מה הדבר המרכזי, זה התחושה הזאת שאי אפשר.

יואב סגלוביץ': ולתחושת האפשר אני צריך אתכם.

יואב סגלוביץ': תודה רבה.

מירב בן ארי: תודה רבה.

מירב בן ארי: עכשיו אני רוצה כמה מילות סיכום.

מירב בן ארי: קודם כל תודה רבה לסגן השר, תודה רבה למנכ"לי המשרדים שהגיעו והיו פה לאורך כל הדיון.

מירב בן ארי: ראינו כאן עבודה באמת טובה מאוד בשיתוף פעולה שאני לא זוכרת, אני הייתי פה רק קדנציה אחת שהיתה ארוכה אבל אני לא זוכרת מתי היה כזה שיתוף פעולה חשוב בין כל המשרדים, וגם לרועי ממשרד רוה"מ שמתכלל את האירוע הזה.

מירב בן ארי: באמת כל המשרדים, שהגעתם והייתם פה בדיון, אז תודה רבה.

מירב בן ארי: אני רוצה כמה הערות.

מירב בן ארי: 1.

מירב בן ארי: לגבי ערים מעורבות.

מירב בן ארי: הוועדה הזו תתכנס בתחילת דצמבר, לאחר שיגיעו מסקנות המשטרה לשר לבטחון פנים.

מירב בן ארי: אני יודעת שכבר נקבע דיון ב-1 לדצמבר אצל השר של מסקנות המשטרה בעקבות אירוע שומר חומות ולכן מיד לאחר מכן יהיה כאן דיון על מסקנות שומר חומות של המשטרה.

אורית סטרוק: בתחילת אוקטובר אמרת שזה יהיה בנובמבר.

מירב בן ארי: נו מה אני אעשה, אני נותנת את המסקנות?

מירב בן ארי: אם זה היה תלוי בי זה היה בנובמבר.

אורית סטרוק: לא, את צריכה לתת להם - - -

מירב בן ארי: אין בעיה.

מירב בן ארי: אבל אני עוקבת ווידאתי והמסקנות אגב מוכנות, דיברתי עם המשטרה, והדיון נקבע בתחילת דצמבר, ב-1 לחודש.

מירב בן ארי: לא רחוק מהיום, ומיד לאחר מכן יתקיים כאן דיון על מסקנות שומר החומות כי אמרתי שהוועדה תלווה את האירוע ותפקח על העבודה הזאת ולכן יתקיים כאן דיון.

מירב בן ארי: בנוסף יהיה סיור של הוועדה בלוד.

מירב בן ארי: כמו שהוועדה הולכת למחוז דרום ב-21 לנובמבר, כמו שהוועדה הייתה בכבאות, בסך הכל הוועדה מסיירת יפה יחסית לחודש וחצי, היא גם תגיע ללוד וגם תבדוק את תחנת המשטרה ובכלל תתכנס לנושא של ערים מעורבות.

מירב בן ארי: זה לדיון שהיה כאן בנושא הזה, אנחנו שם.

מירב בן ארי: אני רוצה להזכיר, הדיון היום בסופו של דבר אחרי שגם עשינו כאן עבודה בטח בחודש האחרון, זה באמת על החלטה מס' 549 שהיא לטיפול בתופעות הפשיעה והאלימות בחברה הערבית, 2022-2026, אמרתי את זה בתחילת הדיון ואני אומרת גם בסוף, אותה תכנית שמתוקצבת ב-2 מיליארד, 1.5 מיליארד הבט"פ ושאר הכסף לשאר משרדי הממשלה.

מירב בן ארי: לכן מאוד חשוב היה לי שכל פעם שנושא מתפזר לחומש, לצמצם את זה לאירוע הזה כי זה האירוע המדובר ובו אנחנו עוסקים.

מירב בן ארי: אני מסכימה עם סגלוביץ, קודם כל צריך לעצור את הסוס הדוהר, קודם כל למנוע, להחזיר את הבטחון לתושבים, למנוע את האלימות והפשיעה ולאחר מכן בוודאי לעסוק בנושאי תעסוקה וכלכלה ורווחה וגם התייחסתי אפילו לסימון ולמגרשי הספורט, כי אני חושבת שנכון לעצור את הסוס, אפרופו הדימוי שלך לסוס, אבל מהרגע שהוא עצר כן להתחיל לטפל בו וכן לבוא ולתת הזדמנויות שלצערי היום לא מספיק קיימות, לא בתשתיות, לא בתחבורה, לא ברווחה, לא בחינוך ובעוד תחומים אחרים.

מירב בן ארי: במהלך דיוני התקציב, שאלתי אותך כמה שאלות, אבל הדבר הכי חשוב זה באמת שמהרגע שההחלטה יצאה ב-24 לאוקטובר יש 45 יום שנתנו, בעצם השר לבטחון פנים יביא לפני צוות השרים הצעה בנוגע למדדי תשואה כמותיים בתחום האכיפה.

מירב בן ארי: אז תומר, אתם תגישו את המדדים ותבואו לפה להציג אותם בוועדה.

מירב בן ארי: הוועדה הזאת הולכת עקב בצד אגודל אחרי הממשלה, עוקבת ומפקחת ולכן המדדים, מרשות המסים שדברה כאן עד לכולם, יגיעו לכאן.

מירב בן ארי: ואנחנו נדע כמה תקנים נוספו, כמה שוטרים.

מירב בן ארי: אגב, אני יודעת שהרוב כבר נמצא כי מנכ"ל המשרד גם עדכן אותי לפחות בשוטרים ובדברים האלה שעניינו אותי, ולכן בהתאם להחלטת הממשלה גם לכאן לוועדה לבטחון פנים יגיעו המדדים.

מירב בן ארי: דבר אחרון וחשוב לי, כל נושא החקיקה שחלקו יילך לחוקה, אבל רובו יגיע לכאן והוועדה הזאת תתן לכם ופה אני אומרת, את כל הסיוע, כולל מהירות דיונים, עשיתי את זה גם בכבאות, ברפורמה, מי שעקב אחרי הרפורמה שעשינו את זה בשני דיונים, סיימנו כי הבנו שהרפורמה בכבאות להבדיל תביא בשורה לעסקים ולאזרחים, אותו דבר גם כאן.

מירב בן ארי: כל דבר שתביאו לוועדה הזאת מבחינת חקיקה יתקדם וירוץ כדי לתת לכם את כל הסיוע האפשרי.

מירב בן ארי: הוועדה הזאת מגוייסת כולה.

מירב בן ארי: כמובן היא תשאל שאלות, גם בכבאות שאלנו שאלות, הנה מירי היועצת המשפטית יושבת פה, היא הביאה לנו שאלות נכונות ששיפרנו, גם כאן, אבל כן לבוא ולקדם את האירוע.

מירב בן ארי: אנחנו רוצים לעזור לכם.

מירב בן ארי: מצד אחד לפקח, מצד שני לתת לכם את כל הכלים שהתכנית הזאת תצא לדרך.

מירב בן ארי: אני אסיים ואומר, התכנית היא תכנית טובה, צריך לתת את הגיבוי לממשלה, למשרדי הממשלה, אנחנו נעשה את זה בפיקוח כמובן אבל עם גיבוי אדיר, ואתמול בלילה תומר ואני דיברנו הוא אמר לי לא לדבר ולא לפתוח עין, אבל חכרוש כבר ציין את זה, אז תרשה לי במילה אחת ממש בקטנה, להגיד, אנחנו רואים, לא אכנס למספרים, רואים שמשהו זז.

מירב בן ארי: זה אתה מסכים להגיד?

מירב בן ארי: משהו זז.

מירב בן ארי: ואמר את זה גם חכרוש ובצדק רב, אני גם אליך מגיעה בשבוע הבא.

מירב בן ארי: אנחנו רואים את התזוזה אבל אנחנו כל הזמן נהיה כאן איתכם באירוע ובאמת בהחלטת הממשלה הכל כך חשובה והמשמעותית הזאת.

מירב בן ארי: אני מודה לכולם.